Sejarah Armada Laut Abbasiyah Yang Menakjubkan

Dengan aktiviti perluasan wilayah berkembang pesat semasa era Khulafa al-Rashidin dan Bani Umayyah, para pemerintah sedar wujud keperluan membentuk angkatan laut untuk mengawal keselamatan perairan mereka. Selain memastikan tiada kapal musuh berkeliaran di perairan, ia juga merupakan satu lagi alat untuk membantu aktiviti perluasan kuasa kerajaan.

Dan hakikat ini disedari oleh kerajaan Bani Abbasiyyah selepas berjaya menjatuhkan dinasti Bani Umayyah. Dengan Rom Timur/Byzantine terus menjadi duri dalam daging, keperluan ten.te.ra laut amat kritikal dalam menyaingi mereka. Berikut beberapa ekspedisi dan penaklukan yang dibuat mereka:

Pada tahun 842 Masihi, satu ekspedisi ten.te.ra laut digerakkan oleh Khalifah al-Mu’tasim dari Syam ke Constantinople dengan tujuan menakluk kota berkenaan. Ekspedisi ini dilancarkan di sebalik perjanjian damai yang dimeterai antara baginda dengan pemerintah Byzantine, Theophilos setahun sebelumnya. Armada ini terdiri daripada tujuh buah kapal dengan kekuatan 400 orang.

Bagaimanapun, malang menimpa armada ini ia dibadai ribut semasa berlayar berhampiran Cape Chelidonia beberapa bulan kemudian. Akibatnya, hanya beberapa buah kapal yang terselamat dalam musibah berkenaan dengan mana-mana kapal terselamat diarah pulang ke Syam. Arahan itu seiring dengan kemangkatan al-Mu’tasim dan Theophilos sekaligus menyelamatkan ibu kota Byzantine itu daripada ditawan Bani Abbasiyyah.

Menjelang abad ke-10 Masihi, kedua-dua kerajaan masih terjebak dalam konflik sekali-sekala. Tetapi pada tahun 904 Masihi, Byzantine terpaksa memohon bantuan Khalifah al-Muktafi Billah untuk memburu seorang figura gereja bernama Samonas. Samonas mula mendapat perhatian Maharaja Leo VI selepas menggagalkan usaha seorang ahli kerabat Byzantine iaitu Augusta Zoe untuk menggulingkan baginda.

Disebabkan peristiwa itu, beliau diberi kepercayaan mengawasi perkhidmatan polis rahsia Byzantine. Bagaimanapun, Samonas mengundang kemurkaan Leo VI selepas dikatakan terlibat dalam cubaan bu.n.uh ke atasnya bersama seorang lagi pegawai gereja bernama Nicholas I Mystikos. Dia melarikan diri ke Syam tetapi berjaya ditahan pasukan ten.te.ra laut Abbasiyyah. Selepas dihantar pulang, Leo VI mengarahkan Samonas dihukum ma.ti. (Fahmy, 1986)

Pada tahun sama, Rashiq al-Wardani/Ghulam Zurafa melancarkan kempen ke atas Thessalonica pada tahun 904. Pada awalnya, al-Muktafi berharap dapat menyambung usaha menakluk Constantinople tetapi Rashiq menyakinkan baginda untuk mengalihkan tumpuan ke Thessalonica. Tidak seperti Constantinople, pertahanan kota itu tidaklah sekukuh mana dan mudah ditembusi.

Dengan kekuatan 54 ghali dan 200 ten.te.ra, 22,000 orang dijadikan tawanan dengan 4,000 tawanan pe.ra.ng Muslim berjaya dibebaskan. Ekspedisi ini turut berjaya mera.mp.as 60 buah kapal dan memus.na.hkan 60 buah kapal pe.ra.ng dengan setiap ten.te.ra dibayar ganjaran 1,000 dinar. (Riedel, 2018)

Walaupun sibuk mengukuhkan kedudukan Bani Abbasiyyah, Khalifah Abu Abbas al-Saffah sedar aktiviti perluasan kuasa juga harus diberi perhatian. Dengan kekacauan yang timbul akibat kejatuhan Bani Umayyah dan kemunculan dinasti baru itu, pihak Byzantine pasti akan cuba mengambil kesempatan. Bagi memastikan mereka sibuk, baginda mengarahkan Gabenor Afrika Utara, Abdullah bin Habib membuat persiapan untuk menakluk Sicily dan Sardinia pada 752 Masihi.

Ini mendorong Maharaja Constantine V mengarahkan kedudukan pertahanan kedua-dua pulau diperkukuhkan dan rondaan ten.te.ra laut kerap diadakan di situ. Bagaimanapun, hasrat as-Saffah tidak kesampaian kerana sibuk menepis semua cubaan menyingkirkan baginda daripada takhta termasuk ahli-ahli kerabat Abbasiyyah sendiri. Disebabkan hal ini, kedua-dua pulau menikmati keamanan selama lebih 50 tahun sebelum akhirnya jatuh ke tangan pihak Islam. (Fahmy, 1986)

Cyprus sudah lama menggamit perhatian kerajaan-kerajaan Islam dari Khulafa’ al-Rashidin hingga Bani Abbasiyyah. Pada tahun 28 Hijrah, Muawiyah bin Abi Sufian r.a tiba di pulau berkenaan dan berjaya mengadakan perjanjian keselamatan dengan mereka. Perjanjian ini diteruskan sehingga tahun 688/689 apabila Khalifah Abdul Malik bin Marwan murka dengan syarat perjanjian Cyprus yang ditetapkan Maharaja Justinian II.

Ini kerana Abdul Malik merasakan kerajaan Bani Umayyah terpaksa menanggung hadiah tahunan termasuk wang dan hamba selain perlu berkongsi pendapatan dengan Justinian II. Selain itu, baginda juga merasa murka dengan tindakan maharaja Byzantine itu memindahkan sejumlah penduduk ke Hellespoint dan enggan menerima wang yang dicetak dengan ayat-ayat suci al-Quran. (Fahmy, 1986)

Pada tahun 698, Abdul Malik bersetuju menyerahkan Cyprus kepada Tiberius II melalui satu perjanjian khas. Ini membolehkan Cyprus kembali dibangunkan oleh Byzantine termasuk memperkukuh kubu pertahanan mereka. (al-Baladhuri, 2011) Ini mendorong pihak Abbasiyyah berusaha mendapatkan kembali pulau itu bermula dengan era Abu Jaafar al-Mansur.

Pada tahun 773 Masihi, al-Mansur menghantar sepasukan ten.te.ra laut ke Cyprus dan menawan pulau berkenaan. Bagaimanapun, baginda tidak meluluskan kenaikan cukai yang dikenakan ke atas mereka, sama seperti dilakukan oleh Muawiyah r.a.

Semasa era Harun al-Rashid, kapal-kapal yang membawa ten.te.ra Abbasiyyah dari Syam ke Mesir dipintas oleh armada laut Byzantine. Murka dengan insiden tersebut, baginda mengarahkan armada laut Abbasiyyah yang berlabuh di Cyprus untuk mendapatkan kembali ten.te.ra-ten.te.ra yang ditawan. Walaupun mendapat bantuan armada tambahan yang dikirim oleh Maharani Irene, armada laut Byzantine tumbang dengan panglima mereka, Theophilus ditawan.

Pada tahun terakhir pemerintahan baginda, warga Cyprus melancarkan pemberontakan terhadap pihak Abbasiyyah. Ini memaksa Harun al-Rashid mengutus Gabenor Syria, Humayd ibn Ma’yuf al-Hamdani ke sana untuk menghentikan pemberontakan. Ekspedisi ini berjaya mendapatkan semula Cyprus dengan 16,000 orang tawanan dibawa pulang ke Baghdad. (al-Baladhuri, 2011)

Crete pernah dise.ra.ng sebelum ini oleh Humayd bin Ma’yuf al-Hamdani semasa era Harun al-Rashid. Crete kemudiannya tunduk semasa era al-Ma’mun menerusi ekspedisi yang dipimpin Abu Hafs Umar bin Isa al-Andalusi atau al-Ikritish. Bagaimanapun, Abu Hafs berpaling tadah dengan mengambil alih pulau tersebut dan berjaya menakluk Iskandariah pada 816.

Kebanyakan ten.te.ra yang membantu Abu Hafs ialah imigran yang melarikan diri dari Andalusia kerana tidak tahan dengan tekanan pemerintah Umayyah, Emir al-Hakam bin Hisham. Masalah ini hanya selesai 10 tahun kemudian apabila Abdullah bin Tahir diutus ke Mesir oleh al-Ma’mun untuk menamatkan an.ca.man Abu Hafs. (Fahmy, 1986)

Pertukaran tawanan antara pihak Abbasiyyah dengan Byzantine bukan satu perkara asing dalam hubungan kedua-dua kerajaan. Walaupun ada ketikanya kedua-dua kerajaan bertegang leher dan bertembung di medan pe.ra.ng, hubungan kedua-duanya dipulihkan dengan cara menukar tawanan pe.ra.ng yang dimiliki mereka.

Misalnya pada tahun 805, kedua-dua pihak bertemu di Sungai Lamis yang mengalir ke Laut Mediterranean dengan pihak Byzantine di tebing barat dan Muslim di sebelah timur. Selepas berjaya memeterai perjanjian, pihak Byzantine membawa keluar ramai tawanan pe.ra.ng Muslim dari kapal-kapal mereka. (Kennedy, 1992, Mikeberidze, 2011)

Pada tahun 831, Theophilus mengirim sepucuk surat kepada al-Ma’mun dan menyatakan keinginan mengadakan perjanjian damai dengannya. Sebagai tanda keikhlasan baginda, baginda bersetuju melepaskan 7,000 tawanan pe.ra.ng dengan nilai wang tebusan 100,000 dinar. Ini disusuli dengan pengutusan duta John the Grammarian ke Baghdad dengan membawa surat mengadakan hubungan damai, membentuk hubungan komersial dan menukar tawanan setahun kemudian. (Norwich, 1991)

Aktiviti pertukaran tawanan ini kembali disambung semasa era al-Mutawakkil selepas kemangkatan al-Mu’tasim dan al-Wathiq. Untuk membawa pulang tawanan-tawanan pe.ra.ng Muslim yang ditahan di Constantinople, baginda mengirim duta Nasr ibn al-Azhar ke sana untuk menguruskan hal berkenaan.

Hasilnya, 2,000 tawanan dilepaskan Byzantine sebagai tukaran kepada 1,000 tawanan Bani Abbasiyyah. Pertukaran ini turut diiringi dengan pertukaran hadiah berupa kasturi, sutera dan safron tanpa sebarang wang tebusan.

RUJUKAN:

Abdul Razak, A. Q. et al. (2013). The History of the Muslim Naval Army During the ‘Abbasid Era. Advances in Natural and Applied Sciences, 7(1). Halaman 79-83

al-Biladhuri, A. Y. (2011). The Origins of Islamic State (Kitab Futuh al-Buldan). Cosimo Classics.

Fahmy, A. M. (1986). Muslim Sea-power in the Eastern Mediterranean: From the Seventh to the Tenth Century A.D. National Publication & Printing House.

Mikaberidze, A. (2011). Conflict and Conquest in the Islamic World: A Historical Encyclopedia. ABC-CLIO. Halaman 222.

Kennedy, H. (1992). Byzantine-Arab diplomacy in the Near East from the Islamic conquest to mid eleventh century. Byzantine Diplomacy: Papers from the Twenty-fourth Spring Symposium of Byzantine Studies. Variorium/Ashgate Publishing Ltd. Halaman 133-143.


Ada Minyak Ke Sampai Amerika Nak Bom Bulan?

Negara-negara penceroboh akan selamanya dipandang hina. Ambil contoh Amerika Syarikat sendiri. Sampai hari ini negara tersebut dikutuk kerana berperang di Vietnam. Kalau macam bab Afghanistan dan Iraq, bibit-bibit kecaman semakin lantang sekarang.

Hari ini ada banyak filem Hollywood yang mempamerkan elemen negatif tentang Perang Vietnam (contoh, filem The Post arahan Steven Spielberg yang dibintangi Tom Hanks dan Meryl Streep).

Pentadbiran George W. Bush meninggalkan legasi buruk terhadap kuasa diplomatik Amerika Syarikat. Asal jumpa minyak, mesti kena bom. Sindir memang sindir. Tetapi kesannya menyeluruh. Sekarang ada kajian mendedahkan bahawa Amerika Syarikat pernah ada rancangan untuk mengebom Bulan. Kalau tanya pada orang ramai, apa jawapan agak-agak?

“Haaa. Ada minyak lah tu!”

Program Captain America

Apabila bercakap pasal kerajaan, ada satu benda yang lucu. Negara-negara Asia Tenggara buang duit rakyat buat benda entah apa-apa. Ada yang entah macam mana masuk dalam akaun peribadi. Tetapi Amerika Syarikat lain sikit konsepnya – mereka buang duit tetapi guna nama “penyelidikan”. Semasa pentadbiran Barack Obama, kerajaan Amerika Syarikat menumpahkan dana besar untuk Program Pengenal pastian Ancaman Aeroangkasa (AATIP).

Intipati penyelidikan mereka adalah untuk sistem baju halimunan, alat anti-graviti, wormhole mudah akses dan terowong ke Bulan guna bom nuklear (Merlan, 2022).

Dengan kata mudah, selidik sampai babi pun boleh terbang. Kalau berjaya, memang Amerika Syarikat maju gila nanti. Kalau gagal, anggap sajalah macam sedekah. Macam statement penyedap hati: “urusan kita dah selesai. Dia salah guna, itu antara dia dengan Dia.”

Macam Mana Boleh Tahu?

Penyelidikan AATIP asalnya menjadi rahsia kerajaan. Tiada siapa boleh tahu. Kalau maklumat bocor, boleh kena dakwa macam-macam. Tengok filem The Post boleh tahu proses pendakwaan macam mana. Walau bagaimanapun, program ini berjalan antara 2007 hingga 2012. Apabila pengarah Luis Elizondo letak jawatan daripada Pentagon pada tahun 2017, banyak benda pasal program AATIP didedahkan.

Pendedahan Elizondo pula tidak salah disisi undang-undang kerana Akta Kebebasan Maklumat (FOIA) sudah mengizinkannya. Hasil kajian AATIP inilah yang merencanakan perbualan media sosial katanya ternampak kapal UFO bagai (Pappas, 2018). Padahal bukan alien. Obama punya kerja.

Dalam banyak-banyak benda dikaji AATIP, pengeboman Bulan yang paling dahsyat. Bagi saintis, permukaan Bulan boleh kata menandingi kekuatan logam.

Untuk tebuk masuk ke bahagian kerak, mereka sedang mengkaji potensi penggerudian supaya dapat buat sebuah terowong. Penggerudian ini pula adalah dengan menggunakan bom termonuklear. Bukan macam Armageddon yang kena hantar dua pesawat bagai.

Misi ini adalah untuk mengkaji Bulan itu sendiri. Pendaratan Neil Armstrong dan Buzz Aldrin telah membuka jalan untuk saintis kaji pasal permukaan Bulan. Namun sampai hari ini mereka belum tahu apa yang ada di bahagian kerak. Maka inilah caranya. Cuma kegilaan mereka tersangkut dalam ruangan “penyelidikan”. Mereka belum ada rancangan untuk melaksanakannya. Memandangkan AATIP sudah dihentikan, semua boleh menghela nafas lega yang program ini takkan dilaksanakan.

Rata-ratanya sekarang ramai mempertikai kebenaran Misi Apollo walaupun fakta sudah jelas. Mereka bertanya kenapa tidak kembali. Nampaknya NASA akan memenuhi kehendak mereka. Tidak lama lagi, misi Artemis akan dilaksanakan iaitu untuk mengembalikan manusia ke Bulan. Kita tengok penafi nak menggelupur apa pula lepas ini. Yang pasti, misi Artemis adalah bukti program AATIP hanyalah teori. Cuma itulah – boleh tahan gila juga ingin bom Bulan.

RUJUKAN:

Merlan, A. (2022, April 19). Newly-released documents shed light on government-funded research into worm holes, anti-gravity and invisibility cloaks. Vice.

Pappas, S. (2018, Mac 13). Declassified Military Video Shows ‘UFO’ off East Coast. Live Science.


Penyelesaian Untuk Persoalan “Makan Di Mana?”

“May
your choices reflect your hopes, not your fears.”

–
Nelson
Mandela

Apakah
persoalan paling besar dan sukar dalam hidup anda? Rata-rata rakyat Malaysia
mesti setuju bahawa soalan yang paling susah untuk dijawab ialah, “Mahu makan di mana?”

Hal
ini demikian kerana di Malaysia, kita mempunyai pelbagai jenis makanan. Terlalu
banyak pilihan dan semuanya mengundang selera. Apabila pilihan terlalu banyak,
kita menjadi sukar untuk memilih.

Sebolehnya,
semua jenis makanan hendak dimakan tetapi kewangan tidak mengizinkan. Jadi,
kita hanya boleh memilih satu kedai makan sahaja. Masalah bertambah apabila
kita makan dengan kawan mahupun keluarga, selain memikirkan selera sendiri,
selera orang lain juga perlu difikirkan.

Membuat
keputusan menjadi lebih sukar.

Mengapa
ini terjadi? Mengapa begitu susah hendak membuat pilihan? Bukankah mempunyai
banyak pilihan itu satu perkara yang bagus?

Menurut
pakar psikologi iaitu, Barry Schwartz menerusi buku beliau yang berjudul The Paradox of Choice: Why More Is Less,
antara cara-cara untuk mengurangkan kebimbangan pembeli adalah dengan
menghapuskan pilihan mereka.

Schawrtz
membincangkan Paradoks Pilihan (Paradox
of Choice) ini dengan melibatkan kajian tentang bagaimana kegembiraan itu
terkesan dengan kejayaan atau kegagalan dalam mencapai kehendak.

Membuat
pilihan itu tidak susah, tetapi ia mengambil masa. Kadangkala memilih untuk
makan di kedai mana pun sudah mengambil masa 20 minit. Sebenarnya masa 20 minit
itu merupakan masa berharga yang boleh kita gunakan untuk berfikir tentang
perkara-perkara yang lebih penting daripada selera kita.

Menurut
Schawrtz, antara strategi dalam membuat pemilihan yang baik termasuklah
mengenal pasti apa yang kita mahu. Keputusan kita selalunya berdasarkan apa
yang kita mahu capai.

Sebagai
contoh, dalam proses memilih restoran, pilihlah atas kehendak kita dari segi
kualiti makanan, harga makanan serta suasana restoran itu. Strategi lain
termasuklah memikirkan kepentingan kehendak kita di samping melihat dengan
teliti opsyen yang ada.

Menurut
Daniel Kahneman dan Amos Tversky dari Princeton University, mengenal pasti
bagaimana opsyen-opsyen yang sedia ada boleh membantu kita mencapai kehendak.
Ia juga merupakan satu cara pemilihan yang baik. Seterusnya, pembeli perlu
memilih opsyen yang terbaik antara pilihan-pilihan yang ada.

Walau
bagaimanapun, terlalu banyak pilihan mampu membuatkan kita menjadi lebih
bimbang dan proses pemilihan boleh jadi menyeksakan. Bagi menerangkan hal ini,
Schwartz telah melibatkan beberapa aspek psikologi.

Pilihan
dan kebahagiaan itu saling berpaut. Hal ini demikian kerana, apabila pilihan
terlalu banyak, manusia menjadi semakin bimbang kerana perlu berfikir untuk
memilih pilihan yang terbaik.

Justeru,
semakin lama, minda menjadi semakin runsing dalam membuat keputusan. Jika
pilihan tidak banyak, minda kita juga tidak perlu berfikir dengan lebih dalam
untuk memilih.

Kebebasan
dan komitmen juga merupakan salah satu sebab mengapa mempunyai banyak pilihan
itu merunsingkan. Banyak pilihan memberi kita kebebasan untuk memilih. Namun
begitu, apabila kita tidak berpuas hati, kita digalakkan untuk menukar pilihan
kita berbanding dengan langsung tidak memilih. Oleh itu, kebebasan tersebut
bukanlah satu kebebasan sebenarnya. Kita tetap tidak dapat keluar daripada
aktiviti dan kebimbangan dalam melakukan pemilihan.

Apabila
terlalu banyak pilihan, kita cenderung untuk melepaskan peluang. Sebagai
contoh, apabila kita memilih untuk makan di restoran A, kita akan merasakan
kita telah melepaskan peluang untuk makan di restoran yang lain-lain. Hasilnya,
kita akan mula merasa sesal atas pilihan untuk makan di restoran A. Hal ini
menyebabkan kita kurang berpuas hati dengan pilihan sendiri.

Natijahnya,
terbuktilah bahawa mempunyai banyak pilihan itu meningkatkan kebimbangan dalam
diri kita. Walaupun setelah meneliti segala pilihan yang ada, kita pasti akan
merasa tidak puas hati selagi kita tidak dapat menikmati segala opsyen yang
tersedia. Kebimbangan akan menjadi lebih serius apabila semua pilihan yang ada
merupakan kehendak kita.

Maka,
hargailah segala pilihan yang kita buat. Di mana pun kita memilih untuk makan
mahupun apa sahaja servis yang kita pilih untuk gunakan, bersyukurlah dengan
segala pilihan yang telah tersedia untuk kita.

Buatlah
pilihan yang bijak dengan mengikut strategi pemilihan yang efektif. Jika
pilihan kita tidak memuaskan hati, kita juga mempunyai pilihan untuk menukarnya
pada masa akan datang.

Lihatlah segala pilihan itu sebagai peluang, bukan peluang yang terlepas namun peluang yang boleh dicapai. Fokuskan minda kita agar sentiasa melihat sisi positif agar apa jua yang terjadi atas pilihan kita, kita masih mampu menerimanya dengan baik. Pastikan juga untuk melakukan yang terbaik dalam apa jua pilihan.

Berminat dengan artikel di atas? Ia sebenarnya ialah sebahagian daripada petikan bab dalam buku terbaru kami, The Human’s Complex. Anda boleh dapatkannya di nombor ini  www.wasap.my/60195812791. Ayuh membeli sambil mendana perjuangan kami!


Di Sumatera, Gempa Bumi Pernah Melanda Selama 32 Tahun

Asia Tenggara pernah bergegar pada 16 Februari 1861. Kalau cakap pasal gegaran, memang Sumateralah lokasinya. Tetapi gempa yang berlaku dijangka mempunyai magnitud sebanyak 8.5 skala Rikter.

Tanah lain yang jauh turut merasainya, contohnya Tanah Melayu yang hanya seberang Selat Melaka.

Semua kampung di pesisiran Kepulauan Batu lµm.at angkara gempa besar ini. Pesisiran pantai Sumatera sepanjang 500 kilometer telah dihen.tam tsunami tujuh meter tinggi. Ribuan nya.wa melayang pada hari Sabtu itu.

Malape.taka dah.syat ini mendapat perhatian saintis. Lama mereka bergelut untuk faham – kenapa gempa ini berlaku? Jawapan yang mudah memanglah pergerakan plat tektonik. Cuma banyak persoalan masih belum terjawab.

Setelah berzaman mengkaji, sekarang mereka sudah ada jawapan. Gempa ini tidak berlaku secara mengejut. Walaupun sudah biasa dengan kejadian gempa, Sumatera sebenarnya mengharungi satu proses perubahan yang panjang.

Gempa pertama menimpa Sumatera pada tahun 1829… tetapi mungkin tidak dirasa. Ia berulangan berkali-kali (juga barangkali tidak dirasa), sampailah hari yang mal.ang itu (gempa besar 1861).

Ada satu benda semua akan salah faham di sini: banyak gempa berlaku antara 1829 hingga 1861. Bukan banyak gempa; satu gempa saja. Untuk memudahkan pemahaman, gempa 1829 adalah gempa sama yang berlaku pada 1861.

Selama 32 tahun, bumi Sumatera tidak berhenti gegar.

Memahami Konsep Luar Biasa Ini

Sebuah bangunan sentiasa mempunyai ris.iko rµntµh. Ris.iko ini akan dinilai terlebih dahulu dengan melihat keadaan semasa. Bangunan yang re.tak seribu tentu sekali akan diutamakan, berbanding bangunan elok.

Proses re.tak itu pula tidak berlaku sekelip mata. Ia mengambil masa agak lama, mungkin tahun mungkin dekad. Jadi persoalannya, bila sebenarnya sebuah bangunan rµntµh? Pada hari kejadian… atau pada hari bangunan mula re.tak?

Analogi ini mungkin berfalsafah. Namun itulah apa yang berlaku. Dalam bahasa saintifik, gempa bumi berlaku apabila tenaga tersimpan (dalam bumi) keluar secara tiba-tiba, disebabkan pergerakan rek.ahan geologi (geological faults). Dalam bahasa mudah, ada bahagian dalam bumi terganggu.

Dalaman bumi Sumatera sudah terganggu sejak 1829 lagi, berterusan sehingga 1861 apabila tenaga tersimpan dihambur secara mengejut.

Jadi “bangunan” sudah ret.ak selama 32 tahun akhirnya ran.ap. Konsep ini adalah “slow-moving earthquake” yang bantu saintis faham tentang cara Bumi bergerak (Tsang, et al., 2015).

Gempa jenis ini melepaskan tek.anan tektonik secara berperingkat… sedangkan “sudden earthquakes” terjadi secara mengejut.

“Slow-moving earthquakes” mungkin jauh lebih merbah.aya. Kerana ia melepaskan tek.anan yang sudah lama terkumpul (Wei-Haas, 2021). Bagaikan seorang yang pendam tiba-tiba melet.µp.

Mungkin Bakal Berlaku Nanti

Seorang pengkaji bernama Rishav Mallick daripada Universiti Teknologi Nanyang Singapura sedang meneliti pergerakan tektonik di bumi Pulau Enggano, bersebelahan Sumatera yang menghadap Lautan Hindi.

Pulau ini semakin tenggelam, satu petanda yang “slow-moving earthquake” sedang berlaku. Mallick menggunakan terumbu karang sebagai sumber penelitian.

Fitrahnya, terumbu karang seperti Porites akan tumbuh tinggi tetapi takkan menyentuh permukaan air. Jika aras laut meningkat, Porites akan tumbuh lagi.

Kalau aras laut turun, bahagian Porites yang keluar daripada air akan ma.ti (dan bahagian lain akan bercambah dan menjadi tinggi). Mudah kata, Porites menjadi pengukur semulajadi dan saksi alam.

Sebelum 1829, Pulau Simeulue tenggelam 1-2 mm setahun (berdasarkan dapatan daripada terumbu karang). Tiba-tiba, pulau tersebut tenggelam sampai 10 mm setahun (menandakan “slow-moving earthquake” sudah bermula). Kenaikan aras laut kekal pada kadar 10 mm/tahun sampailah 1861 apabila gempa besar berlaku.

Memandangkan aras laut di sekitar Pulau Enggano sedang meningkat, saintis tidak pelik jika sejarah berulang.

RUJUKAN:

Tsang, L.H., et al. (2015). A 15 year slow-slip event on the Sunda megathrust offshore Sumatra. AGU Pubs.

Wei-Haas, M. (2021, Mei 29). An earthquake lasted 32 years, and scientists want to know how. National Geographic.


Apa Yang Sedang Berlaku Di Venezuela?

Akhirnya Venezulea meletup juga, selepas bertahun-tahun dilanda masalah hyperinflation yang menyebabkan kejatuhan nilai matawang, peningkatan melampau harga barangan, kekurangan makanan dan pelarian besar-besaran.

Hyperinflation ni inflasi yang sangat melampau. Kadar inflasi Venezuela pada tahun 2016 ialah 800%. Maksudnya kalau Januari harga roti $2, Disember dah jadi $16. Untuk tahun 2019, IMF forecast kadar inflasi 10,000,000%. Tak seteruk Zimbabwe (79,600,000,000% sebulan) tapi cukup buat kehidupan rakyat merana.

Kegagalan Presiden Nicolas Maduro untuk memperbaiki keadaan menyebabkan dia dikecam dalam dan luar. Tapi dia enggan turun dari jawatan, malah mendakwa masalah Venezuela berpunca daripada sabotaj ekonomi US.

Macam-macam trick Maduro buat untuk kekal kuasa, termasuk pilihanraya 2018 yang dikatakan sangat tak bersih. Selepas Maduro mengangkat sumpah untuk penggal ke-2 pada 10 Januari 2019, orang mula protes terutamanya pembangkang yang menguasai parlimen.

Oleh itu, pada 24 jam yang lepas, Juan Guaido, ketua pembangkang yang berumur 35 tahun telah mengisytiharkan diri sebagai Presiden dengan restu parlimen, mencabar Maduro.

Jadi sekarang Venezuela ada 2 orang Presiden. US ialah antara negara terawal yang mengiktiraf Guaido, dan juga Canada, UK, negara-negara Amerika Latin macai US (Colombia, Peru, Costa Rica dan sebagainya). Manakala negara-negara seperti Rusia, China dan Turki mengecam langkah Guaido sebagai konspirasi US. Keadaan ni silap-silap boleh membawa kepada perang saudara.

Apabila mengulas masalah di Venezuela, ahli ekonomi cenderung untuk blame dasar ekonomi populis yang diamalkan sejak zaman Hugo Chavez (1999-2013).

Chavez mengamal dasar sosialis yang menyediakan pelbagai kebajikan dan handout kepada rakyat, dan pada masa yang sama meningkatkan kebergantungan ekonomi Venezuela terhadap minyak (dari 65% daripada jumlah eksport pada tahun 1998 kepada 90% pada tahun 2011).

Dasar makan minyak macam ni, waktu harga minyak dunia tengah high tu memang syok lah, tapi kalau berlaku kejatuhan harga minyak seperti dari tahun 2014-2016, maka ekonomi Venezuela turut hancur. Chavez meninggal dunia akibat kanser pada tahun 2013, tak sempat melihat kehancuran tersebut; tapi penggantinya Maduro terpaksa menanggung semua itu.

Tapi itu hanya separuh daripada gambaran lengkap. Krisis Venezuela bukan masalah ekonomi semata-mata tetapi juga merupakan hasil pergelutan geopolitik dalam konteks “New Cold War” antara US dan Rusia-China.

US menganggap seluruh benua Amerika, termasuk Venezuela, sebagai “backyard” dia. Dalam dasar luar US ada satu istilah bernama “Monroe Doctrine” yang bermaksud benua Amerika ialah hak eksklusif US, kuasa-kuasa asing tak boleh kacau. Jadi sebelum US muncul sebagai kuasa global pasca Perang Dunia Kedua, US dah lama jadi abang long di benua Amerika dengan mendominasi politik dan ekonomi negara-negara Amerika Latin.

Semasa Cold War (1948-1989), US dan Soviet (Rusia) masing-masing merebut jadi adikuasa dunia. Oleh itu, Soviet pergi kacau backyard US dengan memberi sokongan kepada gerakan komunis dan sosialis yang ingin menamatkan hegemoni US serantau.

Contohnya seperti di Cuba, rejim Batista yang pro-US digulingkan oleh komunis pimpinan Fidel Castro dan Che Guevara pada tahun 1959. Pemimpin sosialis seperti Salvador Allende juga dinaikkan di Chile pada tahun 1970.

Apa reaksi US? Gulingkan mereka melalui CIA. Di Chile, Allende dibunuh dan Augusto Pinochet dinaikkan sebagai diktator, begitu juga di Brazil, Argentina dan beberapa negara lain. Diktator-diktator ini juga melaksanakan dasar ekonomi yang memenuhi kepentingan US seperti liberalisasi pasaran, pengurangan subsidi dan pinjam dengan IMF – dasar-dasar yang dikenali sebagai dasar “neoliberal”.

Venezuela ialah antara negara yang mempunyai sejarah neoliberal. Namun pada tahun 1998, Chavez berjaya memenangi pilihanraya presiden dan dia melancarkan perubahan dasar yang bernama “Revolusi Bolivar” atau Bolivarismo.

Bolivar merujuk kepada Simon Bolivar, pejuang kemerdekaan Amerika Latin pada awal abad ke-19 yang berjaya memerdekakan Gran Colombia (meliputi Venezuela, Colombia, Ecuador dan Panama) daripada penjajahan Sepanyol. Jadi, Chavez ingin “memerdekakan” Amerika Latin sekali lagi daripada penjajahan. Cuma kali ini bukan Sepanyol, tapi US.

Selain memiliknegarakan syarikat-syarikat penting, Chavez juga guna hasil minyak untuk “membeli” kawan. Chavez mengajak negara-negara serantau untuk sama-sama menentang US. Antara sekutu ketat Chavez ialah Evo Morales (Bolivia), Daniel Ortega (Nicaragua) dan Rafael Correa (Ecuador). Malah kejayaan Chavez juga menginspirasikan negara-negara Amerika Latin untuk menukar haluan ekonomi ke kiri. Di Brazil, Chile, Argentina, satu per satu negara melantik pemimpin yang berhaluan sosialis.

Oleh kerana berkongsi cita-cita untuk menamatkan hegemoni US, maka Chavez menjadi rakan penting Rusia dan China untuk mereka penetrate ke backyard US. Gila US tak cemas. Ada percubaan untuk menggulingkan Chavez tapi Chavez ni bukan calang-calang. Hanya selepas Chavez meninggalkan dunia pada tahun 2013, maka mulalah Venezuela bergoyang.

Maduro bukan saja kekurangan “fortuna” (luck – harga minyak turun), malah dia juga kekurangan “virtu” (skill – kebolehan untuk melawan US). Nak menstabilkan keadaan domestik tak mampu, nak memelihara hubungan pakatan luar tak mampu. Malah satu per satu negara Amerika Latin kembali ke haluan kanan neoliberal, Brazil ialah contoh terkini.

Kewibawaan Maduro semakin jatuh selepas Parti Sosialis Bersatu Venezuela (yang tak pernah kalah waktu Chavez) tewas dalam pilihanraya tahun 2015. Pada tahun 2015 juga, Guaido dilantik sebagai ahli parlimen buat kali pertama.

Dan elit-elit Venezuela ada ramai yang pro-US, jadi US guna mereka sebagai “duri dalam daging” untuk mencucuk Maduro. Maduro tak ada cara lain, kecuali merapatkan diri dengan Rusia dan China, bergantung kepada dana China untuk memanjangkan hayat ekonomi yang dalam tenat.

Tapi tak rasa mamat Guaido ni boleh berjaya, ada dua sebab:

Pertama, nak berjaya dalam apa-apa “coup”, tak kira kudeta ke “soft coup” ke, kau kena dapat sokongan daripada tentera. Setakat ini tentera masih setia kepada Maduro. Guaido ni background aktivis belia, jadi bab realpolitik lemah sikit. Setakat laung slogan tanpa backdoor deal, tak akan mampu jatuhkan Maduro.

Kedua, zaman sekarang zaman autoritarian. Negara macam Rusia, China mempunyai lebih banyak kredibiliti berbanding US. Trump sendiri punya shutdown pun tak boleh selesai, macam mana nak buat “regime change” di Venezuela?

Dari sebuah negara yang paling makmur di Amerika Latin, Venezuela jadi kucar kacir, rata-rata kerana mismanagement ekonomi dan pergelutan geopolitik kuasa besar. Maka kita jangan take for granted dengan kestabilan dan kemakmuran yang kita miliki.

Dalam konteks New Cold War, kita kena lebih berhati-hati, kerana permainan kuasa-kuasa asing semakin halus.

(Kalau artikel ni hilang, maksudnya CIA mesej mintak remove lah tu)


Ratusan Mumia Ditemui Di Piramid

Dalam
kerja-kerja penyelidikan yang dilakukan pada September yang lalu, sekumpulan
ahli arkeologi Poland dari Jabatan Kaji Purba Mesir, Fakulti Pengkajian
Oriental di Universiti Warsaw menemukan beberapa dozen atau bahkan ratusan
mumia di sekitar Piramid Djoser – piramid tertua di dunia yang turut dikenali
sebagai Piramid Bertingkat Djoser di Saqqara, Mesir.

Menyingkap serba
sedikit sejarah berkenaan piramid berkenaan, disebutkan bahawa Piramid Djoser ini
direka oleh Imhotep dan dibina sekitar abad ke-27SM. Para sejarahwan mengatakan
bahawa Firaun Djoser (2650–c.
2575SM) merupakan pewaris kepada firaun terakhir dalam Dinasti Kedua
Mesir.

Menurut laman
web Ancient History Encyclopedia, nama Firaun Djoser disebut dengan penuh
penghormatan pada Famine Stele (Batu Bersurat Kebuluran), relik dari
Dinasti Ptolemaic (332-30SM). Djoser dianggap sebagai firaun yang
bertanggungjawab menyelamatkan Mesir dari kebuluran menerusi tindakannya
membina semula kuil Khnum. Khnum adalah dewa pelindung Sungai Nil. Diceritakan
bahawa sebaik sahaja Firaun Djoser selesai membaik-pulih kul berkenaan, masalah
kebuluran pun berakhir.

RAHSIA
DI TAPAK ARKEOLOGI PIRAMID DJOSER DISINGKAP SELAMA HAMPIR 20 TAHUN

Tapak arkeologi
tempat mumia-mumia ini ditemui dipercayai merupakan necropolis (permakaman)
bagi para penduduk kota Memphis. Portal dan laman media yang membuat liputan
mengenai penemuan ini pada hujung bulan Jun yang lalu kesemuanya menyebutkan bahawa
mumia-mumia yang dianggarkan berusia sekitar 2000 tahun lalu ini ditemukan
dalam keadaan yang amat sederhana – jauh berbeza dengan mumia para firaun dan
bangsawan Mesir Purba.

“Kebanyakan
mumia yang kami temui ini berada dalam keadaan yang sangat sederhana. Mereka
hanya diminyakkan dengan balsam secara ala kadar sahaja, sebelum dibalut dan
diletakkan terus di ruang kosong yang telah digali,” ujar Dr. Kamil
Kuraszkiewicz dari Jabatan Kaji Purba Mesir di Fakulti Penyelidikan Oriental,
Universiti Warsaw yang mengetuai kerja-kerja ekskavasi di tapak berkenaan.

“Keadaan
sebegini amat kontra dengan pengebumian golongan elit yang penuh terperinci.
Hal ini mengisyaratkan bahawa mumia-mumia yang bersemadi di tapak ini
berkemungkinan datang dari kelas sosial yang rendah,” ujar Ed Whelan dalam
portal Ancient Origins.

Selain keadaan
mumia-mumia itu yang amat sederhana, kayu-kayu keranda juga terkopak-kapik dan
barangan organik yang terdapat di dalam permakaman itu juga telah mereput.

Ahli-ahli
arkeologi telah pun melakukan usaha penyelidikan di tapak ini selama 20 tahun.
Sepanjang tempoh tersebut, sejumlah penemuan penting berjaya diraih. Antaranya
seperti penemuan permakaman bangsawan bertarikh sekitar abad ke-24 hingga abad
ke-21SM, bertepatan dengan masa pemerintahan Dinasti ke-6 Mesir.

Dalam
penyelidikan kali ini, selain menemukan sejumlah mumia, pasukan yang diketuai
oleh Dr. Kuraszkiewicz ini turut menemukan dua buah necropolis di
bahagian barat kompleks permakaman Piramid Djoser. Turut ditemukan kepingan
lukisan “Anubis Biru” yang dipercayai sebagai simbol perlindungan bagi
permakaman ini.

Tapak arkeologi
ini, atau lebih sesuai disebut sebagai necropolis, berupa parit kering
yang digali agak dalam, berlokasi di sekeliling Piramid Djoser. Menurut ahli
kaji purba Mesir, parit-parit ini menggambarkan kepercayaan masyarakat Mesir
Purba berkenaan kehidupan selepas mati.

“Parit kering
ini mungkin merupakan gambaran kepada laluan yang akan dilalui oleh firaun
(yang dikebumikan di sesebuah permakaman piramid) untuk sampai ke kehidupan
yang abadi,” ujar Dr. Kuraszkiewicz.

“Untuk
bersiap-sedia bagi menghadapi alam yang seterusnya, mereka mendirikan kuil
untuk para dewa dan turut membina permakaman (berbentuk) piramid bagi diri
mereka sendiri – piramid tersebut kemudiannya dipenuhi dengan segala barangan
yang dikira diperlukan oleh mereka di alam sana,” jelasnya lagi.

Selain
penemuan-penemuan yang disebutkan di atas, Dr. Kuraszkiewicz turut berasa
tertarik terhadap dekorasi di salah sebuah keranda kayu yang memaparkan ukiran
mirip tulisan hieroglif. Namun sebenarnya, ukiran tersebut merupakan satu lukisan.

“Artisan yang
melukis dekorasi ini nampak gayanya tidak pandai membaca. Oleh kerana itu, dia
cuba menggambarkan semula apa yang pernah dia lihat sebelum ini dengan lukisan.
Apapun, keseluruhan dekorasi ini tidak menghasilkan mesej yang saling bercantum,”
terangnya.

SIGNIFIKASI
PENEMUAN INI BAGI PARA PENYELIDIK

Penemuan ini
membolehkan para penyelidik memahami dengan lebih lanjut perihal amalan
pengebumian dalam kalangan masyarakat Mesir di samping kepercayaan mereka
terhadap kehidupan selepas mati. Keadaan mumia-mumia ini turut mengisyaratkan
bahawa golongan kelas bawahan juga banyak berkongsi amalan pengebumian yang
sama seperti golongan elit – hanya saja ia dipersembahkan dengan lebih
sederhana dan daif.

*Nota bagi gambar tajuk: Ahli arkeologi menemukan 17 mumia baru dari Mesir Purba. Kredit IB Times.

SUMBER

Anne Chatham. (28 Jun 2019). Dozens of
mummies dating back 2000 years found next to world’s oldest pyramid. The First
News.
https://www.thefirstnews.com/article/dozens-of-mummies-dating-back-2000-years-found-next-to-worlds-oldest-pyramid-6545

Ed Whelan. (29 Jun 2019). Hundreds of
Mummies Found Buried Around the World’s Oldest Pyramid. Ancient Origins.
https://www.ancient-origins.net/news-history-archaeology/saqqara-mummies-0012213

Nandika Chand. (1 Julai 2019). Hundreds
of Mummies Found Around The World’s Oldest Pyramid. IB Times.
https://www.ibtimes.com/hundreds-mummies-found-around-worlds-oldest-pyramid-2803921


Lombong Emas 100 Billion: Ini Sebab Indonesia Tak Memerdekakan Papua

Papua Barat merupakan sebuah wilayah yang kurang stabil dalam kedaulatan Indonesia. Umumnya, wilayah ini berbeza untuk dibandingkan dengan Papua New Guinea yang merdeka dibawah monarki Ratu Elizabeth II (sama macam Canada senang cakap). Papua Barat sekarang ada gerakan kemerdekaan iaitu Free Papua Movement yang menjulang ideologi nasionalisme-pemisah (separatist nationalism). Gerakan ini diisytihar kumpulan pengganas oleh Indonesia.

Jadi mudah kata, Indonesia sanggup buat apa sahaja untuk mengekalkan Papua Barat. Persoalannya, kenapa? Cuba tengok balik apa yang ada pada wilayah sebesar Malaysia ini. Jujurnya, ada banyak sebab. Salah satunya terselindung dalam tanah dan aliran sungai.

Menyelongkar Harta Bumi Papua

Rahsia alam Papua mula terbongkar pada tahun 1936, apabila pakar geologi Jean Jacques Dozy mendaki Gunung Carstensz. Sebelum sampai ke puncak, Dozy terjumpa batu yang permukaannya berjalur hijau.

Beliau mengambil sampel untuk tujuan penyelidikan. Kerana kajian Dozy, satu dunia tahu – Papua sebenarnya kaya dengan sumber emas dan kuprum (Palyanova, 2019).

Bukan niat beliau pun. Tetapi itulah titik yang memulakan penderitaan ditanggung anak-anak pribumi Papua. Datang satu demi satu syarikat yang ingin mengusahakan perlombongan untuk keuntungan pantas. Kerana emas, semuanya sanggup buat.

Kesanggupan Yang Menganiayai Kaum

Penduduk Papua selepas bebas daripada cengkaman Belanda diberi peluang untuk menyertai Indonesia. Walau bagaimanapun, peluang ini hanya pada nama. Referendum 1969 yang diadakan hanya mengumpul undi daripada golongan tertentu sahaja. Ada yang menyatakan pengundi itu pun adalah agen-agen Indonesia.

Jadi dari awal lagi, referendum tersebut sudah berkiblat pada Indonesia dan rakyat marhaen tiada pilihan langsung… terpaksa diserap masuk dalam pemerintahan Suharto. Terpaksa tetapi rela. Rela tetapi terpaksa.

Walau bagaimanapun, sejarah Papua Barat tidak begitu manis… begitu ketara bezanya dengan wilayah-wilayah lain. Pihak pembebas Papua siap meminta bantuan Pertubuhan Bangsa-Bangsa Bersatu siap, cukup sebagai pemerhati adil dalam referendum kemerdekaan (Davidson, 2016).

Harta Tiada Tandingan

Banyak benda dicanang tentang penindasan Indonesia di bumi Papua. Hal ini kita ketepikan sekejap. Kita berbalik ke topik, iaitu jumlah emas di Papua Barat.

Mesti begitu banyak sampai syarikat dinaung Godfrey Rockefeller dan Henry Kissinger pun berminat.

Syarikat ini adalah Freeport McMoran, yang merupakan hasil gabungan syarikat McMoran Oil and Gas bersama Freeport Minerals.

Freeport McMoran sudah lama bertapak di Papua Barat. Mereka ada banyak lombong. Salah satunya adalah Grasberg.

Hari ini Grasberg merupakan pembayar cukai paling besar di Indonesia, dengan rizab dijangka mencecah AS$100 bilion (Schulman, 2016). Jumlah ini hanyalah anggaran.

Yang sahih mesti lagi banyak. Bayangkan mereka melombong sampai lenyap hutan 166 kilometer persegi, sekali gus mengancam kehidupan suku-suku pribumi yang hari ini binasa dek kebuluran dan penyakit.

Papua ibaratkan bukan sebuah wilayah dalam Indonesia. Pulau ini menjadi kawasan perlombongan semata-mata. Kerajaan ibaratkan tidak begitu beramal kebajikan secukupnya pada rakyat.

Ini belum lagi kita bincang pasal sisa perlombongan yang mencemari perairan Papua. Pihak Barat sendiri menjangka sebanyak 200,000 tan bahan buangan perlombongan kini merosakkan sistem perairan wilayah… semuanya perlu ditanggung rakyat marhaen.

RUJUKAN:

Davidson, H. (2016, Mei 3). West Papua: UN must supervise vote on independence, says coalition. The Guardian.

Palyanova, G. (2019). Experimental and Thermodynamical Modeling of Ore-Forming Processes in Magmatic and Hydrothermal Systems. MDPI. Halaman 187

Schulman, S. (2016, November 2). The $100bn gold mine and the West Papuans who say they are counting the cost. The Guardian.


Bagaimana Vaksin Membuatkan Penyakit Demam Campak Hampir Pupus Dalam Sejarah

Tidak lama lagi, penyakit demam campak (chickenpox) bakal menyertai senarai penyakit yang dah pupus akibat kemunculan vaksin. Tetapi bagaimana ia boleh terjadi?

Vaksin demam campak hanya dibangunkan pada akhir abad ke-20. Tetapi sebelum ia dihasilkan, ia merupakan penyakit yang biasa dialami oleh kanak-kanak atau individu yang tidak pernah mengalaminya semasa usia kanak-kanak. Di Amerika Syarikat sahaja, empat juta orang dijangkiti setiap tahun, 100,000 daripadanya dimasukkan ke hospital dengan 100 orang lagi kembali ke negeri cacing.

Tetapi apabila vaksin demam campak berjaya dihasilkan, angka jangkitan, kes kemasukan ke hospital dan kematian berjaya dikurangkan dalam jumlah yang banyak. Berdasarkan angka terkini yang dikeluarkan Pusat Kawalan dan Pencegahan Penyakit (CDC), 350,000 orang dijangkiti setiap tahun dengan 1,700 kes kemasukan ke hospital dan 20 kes kematian dilaporkan.

Demam campak dikatakan sudah wujud sejak era antikuiti lagi tetapi ia hanya dikenali dengan nama sedemikian pada akhir abad ke-17. Ramai pengkaji sejarah percaya penyakit ini dibawa ke benua Amerika oleh penjelajah dan peneroka Eropah pada abad ke-15. Ia kemudiannya tersebar dalam kalangan populasi orang asli Amerika yang tidak pernah terdedah kepada penyakit berkenaan.

Pada ketika itu, apa saja penyakit yang mengakibatkan kulit meletup dikelaskan sebagai cacar. Tetapi semua itu berubah pada 1767 apabila seorang pakar perubatan Inggeris bernama William Heberden mendapati wujud perbezaan antara cacar dengan demam campak. Tambahnya lagi, orang yang pernah dijangkiti demam campak tidak akan mengalami penyakit itu lagi.

Antara akhir abad ke-19 dan awal abad ke-20, doktor pediatrik Hungary James von Bokay mencadangkan penyakit demam campak ada kaitan dengan kayap. Ini berdasarkan pemerhatiannya terhadap beberapa kes di mana beberapa pesakitnya dijangkiti demam campak selepas terdedah kepada seseorang yang mengalami kayap. Teori ini disahkan oleh para saintis di mana virus varicella-zoster akan terus kekal dalam badan dan mencetuskan kayap bertahun-tahun kemudian.

Menjelang tahun 50-an, saintis berjaya mengasingkan varicella-zoster sekaligus membuka jalan kepada penghasilan vaksin kayap dan demam campak. Bagaimanapun, ia masih mengambil masa beberapa dekad sebelum ia diluluskan oleh Pentadbiran Makanan dan Dadah AS (FDA). Kelulusan vaksin demam campak diraih pada 1996 dengan vaksin kayap berjaya diraih pada 2006.

Usah pandang enteng vaksin demam campak. Menurut CDC, pesakit yang dijangkiti boleh menjadi ejen penyebar kepada 90% individu yang tidak pernah mengalaminya atau belum menerima vaksin. Selain itu, tempoh penularan demam campak boleh berlarutan selama beberapa hari. Kebiasaannya, pesakit terpaksa berehat antara empat hingga tujuh hari sebelum kembali pulih.

Ketiadaan vaksin membolehkan demam campak mudah berjangkit dalam isi rumah dan bilik darjah serta lebih merbahaya kepada orang dewasa yang belum pernah mengalaminya. Antara simptom biasa yang dihadapi pesakit kanak-kanak dan dewasa ialah demam, sakit badan dan keletihan. Tetapi dalam sesetengah kes pesakit dewasa, ia boleh menjadi lebih teruk dengan 25% pesakit kategori ini berpotensi mati akibat demam campak berbanding kanak-kanak.

Walaupun vaksin membantu memperlahankan pertumbuhan kes, masih wujud kes demam campak dilaporkan di sesetengah tempat di AS. Keadaan ini berlaku akibat sikap kepala batu sesetengah ibu bapa yang enggan memberi vaksin kepada anak-anak mereka. Keadaan ini sama seperti demam campak yang berjaya dikekang sebelum ini pada abad ke-20 tetapi kembali mencetuskan kebimbangan di sekolah-sekolah pada abad ke-21.

Bagaimanapun, dengan pengambilan vaksin demam campak di seluruh dunia, ia kini menyertai polio dan demam campak sebagai calon penyakit yang akan dihapuskan. Satu-satunya penyakit yang berjaya dihapuskan di peringkat global ialah cacar. Tetapi komuniti perubatan dan kesihatan berharap mereka dapat menambah lebih banyak penyakit yang tersenarai dalam kategori berkenaan.

Jadi, bagi yang masih berkira-kira hendak mengambil vaksin terutama vaksin Covid-19, ambillah demi orang tersayang. Vaksin bukan sekadar melindungi anda tetapi juga orang di sekeliling.

RUJUKAN:

Little, Becky. (2021). How a Vaccine Slowed the Spread of Chickenpox. History.


Era Pesawat Belon Udara 1900-an ~ 1940-an

SEJARAH penciptaan pesawat belon udara komersial bermula pada tahun 1783 diPerancis. Selepas seorang pegawai Perancis bernama Meusnier membayangkan sebuah pesawat udara yang menggunakan reka bentuk belon udara panas, tetapi dapat dilayari dan seterusnya dikemudi.

Pada tahun 1852, seorang lagi rakyat Perancis, iaitu seorang jurutera bernama Henri Giffard, membina pesawat belon udara yang secara praktikalnya berjaya diterbangkan diudara. Diisi dengan gas hidrogen, ia digerakkan oleh enjin stim 3 Hp (Kuasa kuda) seberat 350 lb (160 kg), dan pesawat udara in berjaya diterbangkan pada kelajuan 6 bt / jam (9 km / jam). Walaupun pesawat belon udara Giffard berjaya mencapai penerbangan jarak yang boleh dikatakan jauh, namun ia tidak boleh dikawal sepenuhnya.

Pesawat belon udara pertama yang berjaya dilancarkan dan boleh dikendalian secara kawalan penuh oleh juruterbangnya digelar La France, dibina pada tahun 1884 oleh dua lagi rakyat Perancis, Renard dan Krebs. Kipas pesawat dirangsang oleh enjin elektrik 9 kuasa kuda dan Ia terbang pada kelajuan 15 batu/jam (24km/jam).

INOVASI DALAM REKAAN PESAWAT BELON UDARA

Pada tahun 1895, seorang rakyat Jerman bernama David Schwarz telah membuat inovasi terhadap pesawat belon udara. Beliau terkenal apabila mencipta sebuah pesawat udara dengan struktur sarung sampul yang memuatkan gas hydrogen dibuat sepenuhnya daripada logam. Namun David Schwarz meninggal dunia beberapa bulan sebelum berjaya menerbangkan generasi kedua pesawat tersebut.

Reka bentuk kapal udara yang dicipta David Schwarz membawa kepada kejayaan pembangunan Zeppelin, sebuah pesawat belon udara yang kukuh dari segi bentuk struktur dan dikatakan lebih selamat dan dibina oleh Count Zeppelin. Zeppelin menggunakan dua enjin 15 kuasa kuda dan terbang pada kelajuan 25 batu/jam (42km/jam). Hasil Inovasi ini dikembangkan lagi oleh Zeppelin dalam merintis menghasilkan sebanyak 20 pesawat lagi kemudiananya. Perkembangan ini memberi satu kelebihan dari segi taktikal ketenteraan oleh pihak Jerman pada awal permulaan Perang Dunia 1.

PERLUMBAAN TEKNOLOGI

Kejayaan pasukan udara Jerman dalam mengeksploitasi penggunaan kapal udara zeppelin untuk misi peninjauan dari udara, mendorong pasukan ketenteraan Tentera Laut Diraja British untuk mencipta pesawat belon udara sendiri. Daripada meniru sepenuhnya reka bentuk angkatan udara Jerman yang berstruktur tetap, British membangunkan teknologi sampul belon udara tanpa menekankan struktur kerangka dalaman yang kekal tapi lebih fleksibel.

Pesawat belon udara ini digunakan untuk mengesan kapal selam Jerman dan diklasifikasikan sebagai pesawat udara “British Class B”. Hasilnya sangat memuaskan. Dipercayai maksud perkataan “kelas-B’ diambil dari perkataan “Blimp” yang bermaksud pesawat belon udara yang dibangunkan tanpa kerangka struktur dalaman atau lekuk. Tidak seperti Pesawat belon udara yang dikukuhkan oleh kerangka struktur besi seperti Zeppelins, blimps bergantung pada tekanan gas ringan(biasanya helium, bukan hidrogen) di dalam sampul sarung dan kekuatan sampul itu sendiri untuk mengekalkan bentuk pesawat udara tersebut.

Menjelang tahun 1920-an dan 1930-an, Britain, Jerman, dan Amerika Syarikat melalui perlumbaan teknologi dalam memberi tumpuan kepada pembangunan pesawat udara belon yang besar, berstruktur dalaman yang kukuh, dan dicipta supaya boleh dinaiki penumpang sebagai pesawat komersial. Tidak seperti Britain dan Jerman, Amerika Syarikat menggunakan gas helium dalam pembangunan pesawat belon udara mereka.

Di Amerika Syarikat, gas helium hanya boleh ditemui dalam jumlah kecil dalam deposit gas asli. Gas helium agak mahal untuk dibuat dan diproses; Keistimewaan gas helium adalah ia tidak mudah terbakar seperti hidrogen. Disebabkan kos yang tinggi dalam pembuatannya, Amerika Syarikat mengharamkan eksport helium ke negara-negara lain, memaksa Jerman dan Britain bergantung pada gas hidrogen yang tidak stabil dan mudah berubah. Banyak pesawat pengangkut penumpang yang menggunakan hidrogen dan bukannya helium terlibat dalam bencana dan kemalangan. Oleh kerana penyebab kepada kehilangan nyawa yang besar, zaman kegemilangan pesawat udara belon pengangkut penumpang yang besar berakhir secara tiba-tiba.

RUJUKAN: 1.  Ferdinand, Graf von Zeppelin. https://www.britannica.com/biography/Ferdinand-Graf-von-Zeppelin

2. Airships, Dirigibles, Zeppelins, & Blimps what’s the Difference. www.airships.net/dirigible/3.  The forgotten era of the Airships, 1900s-1940s. https://rarehistoricalphotos.com/airships-in-pictures-1900s-1940s/


Yasuke – Pahlawan Samurai Berketurunan Afrika

Selalunya
bila sebut pasal samurai, kita tahu ini antara legasi kepahlawanan negara Jepun
hari ini. Permainan senjata terutama pedang katana yang menjadi senjata pilihan
mereka di medan pertempuran dan peranan mereka menyokong kempen figura seperti
Oda Nobunaga dan Ieyasu Tokugawa menjadikan mereka legenda. Tetapi tidak ramai
tahu satu ketika dalam sejarah Jepun, ada satu pahlawan samurai berketurunan
Afrika yang menjadi sebahagian daripada jentera perang Nobunaga. Orang yang
saya maksudkan ialah Yasuke yang turut menjadi inspirasi kepada watak anime
Afro Samurai.

Tidak
diketahui asal-usul lelaki ini sekaligus mengakibatkan sejarawan berspekulasi
asal-usul Yasuke. Ada yang berpandangan beliau berasal dari Mozambique
berdasarkan teori Fujita Midori. Midori berpandangan sedemikian kerana orang
Afrika pertama yang tiba di Jepun pada tahun 1546 ialah orang Mozambique yang
berkhidmat sebagai krew atau hamba kepada peneroka Portugis Jorge Alvarez. Ada
pula yang berpandangan Yasuke sebenarnya berdarah Yao melalui namanya Yao yang
ditambah dengan perkataan suke yang dianggap sinonim dengan nama orang lelaki
(Yao-suke).

Sementara
Thomas Lockley dari Universiti Nihon pula berpandangan beliau sebenarnya
berdarah Habsyah dengan nama asalnya ialah Yisake/Isaque (Bahasa Portugis untuk
nama Isaac). Yasufe juga merupakan nama keluarga yang biasa didengar di negara
itu. Ada juga yang berpandangan Yasuke sebenarnya berdarah orang Dinka dari
Sudan Selatan. Teori ini dicadangkan kerana melihat ciri fizikal beliau yang
lebih tinggi dan lebih gelap berbanding orang Ethiopia dan Eritrea. Dan jika
ini benar, Yasuke berkemungkinan telah menjadi hamba sejak dari kecil lagi. Ini
kerana bagi orang Dinka, mereka perlu melukis corak pada muka mereka tetapi
melihat kepada rekod sejarahnya semasa di Jepun, perkara itu tidak berlaku
kepada Yasuke.

Yang
pasti, nama Yasuke mula muncul pada tahun 1579 apabila beliau tiba di Jepun
sebagai khadam mubaligh Jesuit berdarah Itali Alessandro Valignano yang ketika
itu memainkan peranan sebagai pemeriksa misi Jesuit di Hindia Timur. Beliau
menemani Valignano semasa tiba di ibu negara Matahari Terbit itu pada Mac 1581
dan penampilannya menarik perhatian penduduk tempatan yang berkunjung ke gereja
Jesuit yang diuruskan kumpulan mubaligh ketika itu. Dan sudah tentu, penampilan
unik Yasuke menjadi buah mulut orang ramai dan menarik perhatian Nobunaga.

Semasa
diperkenalkan di istana, beliau memerintahkan Yasuke dibogelkan dari paras
pinggang bagi menguji sama ada warna kulitnya itu memang asli atau sengaja diwarnakan
dengan warna hitam. Selepas berpuas hati bahawa penampilan fizikal Yasuke
memang asli, Nobunaga memerintahkan mereka diberi sejumlah besar wang emas
sebagai hadiah. Peristiwa ini direkodkan bukan saja dalam surat dan laporan
mubaligh Luis Frois tetapi juga dalam riwayat Shincho Koki yang berkisar
tentang riwayat hidup Nobunaga. Pada 14 Mei, Yasuke mengikut kumpulan mubaligh
Jesuit ke wilayah Echizen yang menyaksikan mereka bertemu dengan ramai tokoh
seperti Hashiba Hidekatsu dan Shibata Katsuie sebelum pulang pada 30 Mei. Tidak
diketahui bagaimana beliau menjadi sebahagian daripada pasukan Nobunaga tetapi
tidak mustahil daimyo yang menjadi penggerak usaha penyatuan Jepun itu membeli
atau memaksa Valignano menyerahkan Yasuke kepadanya.

Yasuke
menjadi antara penasihat yang dipercayai Nobunaga kerana fasih bertutur dalam
Bahasa Jepun dan Portugis (berkemungkinan diajar oleh Valignano) sehingga
diangkat martabatnya sebagai samurai, satu gelaran yang hanya boleh diwarisi
oleh keluarga kelas kepahlawanan itu. Beliau diberi sebuah kediaman, sebilah
pedang upacara katana yang pendek dan diberi tugas sebagai pengangkat senjata.
Salah satu pertempuran yang menyaksikan kelibat Yasuke ialah Pertempuran
Tenmokuzan, kempen terakhir Nobunaga dan sekutunya Ieyasu Tokugawa ke atas puak
Takeda. Selepas pertempuran berakhir, mereka memeriksa wilayah-wilayah yang
pernah menjadi hak milik puak Takeda dan di sinilah, Tokugawa melihat Yasuke
buat kali pertama. Menurut orang kanan Tokugawa Matsudaira Ietada, beliau
mempunyai ketinggian 188 cm dan mempunyai kulit berwarna hitam seperti arang.

Tetapi
langit tidak selalu cerah untuk Yasuke. Pada tahun 1582, Nobunaga dikhianati
oleh angkatan Akechi Mitsuhide semasa berada di sebuah kuil di Kyoto. Ini
memaksa beliau membunuh diri dengan kaedah seppuku. Selepas ketiadaan Nobunaga,
Yasuke menyertai angkatan perang putera Nobunaga, Oda Nobutada yang cuba
mengembalikan kekuatan puak Oda di Istana Nijo. Tetapi angkatan perang Nobutada
juga berjaya ditewaskan dengan putera sulung tokoh penggerak penyatuan Jepun
itu juga membunuh diri dengan kaedah seppuku. Tidak seperti tuannya, Yasuke
tidak melakukan perkara sama selepas ditawan. Dan ini sudah cukup untuk
mendorong Mitsuhide membebaskan Yasuke kerana merasakan dirinya seekor haiwan
liar dan bukan juga berdarah Jepun. Selepas dibebaskan, Yasuke dikatakan kembali
menyertai kumpulan mubaligh Jesuit di Kyoto dan namanya tidak lagi disebut
dalam lembaran sejarah.

Sebelum
Yasuke, wujud seorang lagi figura berdarah Afrika yang mendapat penghormatan
sebagai samurai. Orang yang dimaksudkan ialah Sakanouye No Tamuramaro yang
hidup semasa tempoh Heian (794 – 1185 Masihi) iaitu dari 758 hingga 811 Masihi
sebagai pengawal istana Maharaja Kammu yang memerintah antara 781 hingga 806
Masihi. Beliau dikatakan mengetuai angkatan perang maharaja yang dihantar
memerangi puak Ainu dan dikatakan mempunyai kulit berwarna hitam. Tetapi itu tidak
mengesahkan sama ada sudah wujud orang Afrika di Jepun sebelum abad ke-16.
Namun yang pasti, sejarah perhubungan Jepun dengan bahagian lain dunia mungkin
lebih kompleks berbanding apa yang kita sangkakan.

Sebut
pasal Yasuke, mungkin ketika ini namanya tidak memasuki budaya arus perdana
popular. Tetapi tidak mustahil ia menjadi inspirasi artis dan penulis manga
Takashi Okuzaki yang memperkenalkan watak Afro Samurai yang disuarakan oleh
pelakon legenda Samuel L. Jackson yang diterbitkan studio Gonzo pada tahun
2007. Dan kini, giliran Hollywood mengadaptasi kisah ini ke layar perak melalui
studio Metro-Goldwyn-Mayer (MGM). Filem biografi ini akan menampilkan
protagonis Black Panther Chadwick Boseman sebagai Yasuke dengan lakon layar
disediakan pencipta bersama Narcos Doug Miro.

SUMBER

1.
Strom, Caleb. (2017). The Amazing Story of Yasuke: The Forgotten African
Samurai. Ancient-Origins.net. https://www.ancient-origins.net/history-famous-people/amazing-story-yasuke-forgotten-african-samurai-007554

2.
Bartsch, Eric. (2019). Black Panther’s Chadwick Boseman Cast as Lead in Samurai
Film Yasuke. CBR.com. https://www.cbr.com/chadwick-boseman-samurai-film-yasuke/


Hernan Cortes Dan Keruntuhan Empayar Aztec

Setelah pembunuhan besar-besaran pada malam upacara kesyukuran tersebut diketahui oleh orang-orang asli Tenochtitlan yang lain, mereka bertindak mengepung kota tersebut. Di saat ini, api kemarahan orang asli Tenochtitlan membara dan ingin menghalau dan membunuh penjajah yang telah membunuh ketua-ketua mereka dengan kejam. Sementara itu, Montezuma II masih berada di dalam tahanan orang Sepanyol.

Apabila Cortes akhirnya kembali ke Kota Tenochtitlan pada 24 Jun, alangkah terkejutnya Cortes apabila mendapati bahawa tenteranya terpaksa bertahan di dalam Istana Axayacatl akibat serangan demi serangan orang asli Tenochtitlan. Walaubagaimanapun, Cortes masih dapat memasuki kota dengan penentangan yang mudah “dineutralkan”. Didalam kekacauan itu, orang-orang asli Tenochtitlan telah mula berkumpul dan mempersiapkan diri mereka untuk berperang dengan orang Sepanyol.

Kematian Montezuma II

Di saat ini, rakyat empayar Aztec telah hilang rasa hormat pada “Tlatoani” atau ketua mereka Montezuma II. Ini adalah kerana Montezuma II enggan menghalau penjajah Sepanyol tersebut dan bertindak memberikan harta dan hak untuk mendirikan gereja di salah sebuah kuil suci bagi masyarakat Aztec.

Pada 26 Jun, Cortes mengheret Montezuma II yang ketika itu dirantai ke bahagian tertinggi bangunan istana Axayacatl. Cortes dengan bantuan Marina yang mampu berbahasa Aztec, mengarahkan Montezuma II menenangkan rakyatnya dan membenarkan orang Sepanyol meninggalkan Kota Tenochtitlan dengan aman. Taktik yang terbukti berkesan sebelum ini kini tidak diendahkan orang asli Tenochtitlan.

Ini kerana mereka telah melantik “Tlatoani” atau Raja yang baru bagi menggantikan Montezuma II, seakan undi tidak percaya di dalam parlimen. Tlatoani yang baru itu adalah Cuitlahuc, yang merupakan antara pahlawan yang disegani oleh masyarakat Aztec. Masyarakat Aztec ketika melihat batang tubuh Montezuma II, mereka menghamburkan kata-kata kesat, menghina raja yang lemah itu, malah ada diantara mereka yang membaling batu yang tepat mengenai Montezuma II.

Cortes membawa semula Montezuma II yang cedera tersebut ke bahagian dalam istana. Montezuma II akhirnya mati akibat kecederaan yang dialaminya. Kematian Montezuma II menimbulkan tanda tanya bahawa adakah beliau mati akibat dibaling batu oleh rakyatnya sendiri, atau beliau mati kerana telah dibunuh Cortes oleh kerana Cortes menganggap Montezuma II tidak lagi berguna kepadanya.

Dengan kematian Montezuma II, tiada sesiapa lagi yang mampu menghalang kebangkitan orang-orang asli Tenochtitlan terhadap penjajah Sepanyol dan sekutu mereka orang asli Tlaxcala. Cortes bersama-sama kapten tenteranya membuat keputusan untuk lari meninggalkan kota tersebut. Hasil pengalaman pertempuran sebelum ini, Cortes mengetahui bahawa orang-orang asli ini tidak gemar bertempur pada waktu malam. Ini menyebabkan Cortes merangka perancangan untuk lari pada waktu tengah malam 1 Julai.

Tetapi sebelum melarikan diri, Cortes mengarahkan segala emas dan batu permata dibawa bersama-sama. 1/5 dari harta tersebut diasingkan untuk Raja Sepanyol iaitu Raja Charles V, 1/5 adalah untuk Cortes sendiri, manakala selebihnya adalah untuk para penjajah dan tentera yang turut serta di dalam ekspedisi tersebut. Cortes membenarkan tenteranya dan orang asli Tlaxcala untuk mengambil sebanyak mana emas dan batu permata yang mereka mampu bawa bersama.

Mereka yang tamak memenuhkan segala ruang yang ada bagi mengisi harta tersebut. Manakala tentera yang berpengalaman hanya mengambil sedikit sahaja kerana khuatir akan menyukarkan pergerakan mereka untuk bertempur. Dikhabarkan bahawa ketika ini, Cortes dan tenteranya mempunyai 8 tan emas dan batu permata yang dirampas serta dihadiahkan oleh Montezuma II.

Cortes membuat strategi untuk meninggalkan Kota Tenochtitlan yang dikelilingi tasik tersebut dengan melalui tambak yang diberi nama Tacuba yang tinggi sedikit dari paras air tasik di sebelah barat Kota Tenochtitlan. Cortes meletakkan sejumlah 200 askar terbaiknya di bahagian hadapan (vanguard) untuk membuka jalan mereka. Cortes juga meletakkan orang-orang penting seperti perempuan simpanannya Marina dan beberapa yang lain dikawal dengan askar-askar yang setia kepada Cortes.

Di bahagian tengah kumpulan itu adalah majoriti daripada pasukan penjajahan Sepanyol dipimpin oleh Cortes, ini termasuk orang-orang asli Tlaxcala sekutu Cortes yang membawa tahanan penting antaranya adalah 3 orang anak-anak Montezuma II yang turut ditahan ketika penjajahan tersebut. Manakala dibahagian belakang (rearguard) dikawal oleh askar-askar veteran Sepanyol dan pasukan berkuda yang dipimpin oleh dua orang kapten terbaik iaitu Pedro de Alvarado serta Juan Velazquez de Leon.

“La Noche Triste” / Malam Kesedihan

Apabila tiba waktu tengah malam 1 Julai itu, pasukan Cortes keluar dari Kota Tenochtitlan melalui Tambak Tacuba dengan berhati-hati. Malang tidak berbau, seorang wanita yang sedang mengambil air di pinggir tasik itu ternampak pasukan Cortes dan memberikan amaran kepada pahlawan orang asli Tenochtitlan. Hanya dengan ini, ribuan pahlawan Tenochtitlan menyerang pasukan Cortes melalui jalan darat dan juga melalui jalan air menaiki perahu perang mereka.

Tentera Sepanyol dan sekutu Tlaxcala mereka bertempur dengan baik oleh kerana strategi Cortes menyusun formasi. Tetapi situasi tidak memihak pasukan Sepanyol apabila jumlah pahlawan Tenochtitlan yang lebih ramai berbanding pasukan Cortes. Bahagian hadapan (vanguard) serta majoriti daripada pasukan utama Cortes tiba di daratan bahagian barat boleh dikatakan kebanyakannya terselamat dari pertempuran tersebut, manakala bahagian belakang (rearguard) hampir dihapuskan oleh pahlawan Tenochtitlan.

Ramai diantara ketua-ketua orang asli yang memihak kepada Cortes mati akibat pertempuran di tambak tersebut. Ini termasuk Xiuhtototzin, yang merupakan ketua bandar orang asli Maya Teotihuacan. Selain itu, 2 daripada 3 anak Montezuma II terbunuh termasuk anak lelakinya Chimalpopoca. Salah seorang kapten yang memimpin bahagian belakang pasukan Cortes iaitu Juan Velazquez de Leon juga terbunuh di dalam pertempuran tersebut. Dikhabarkan bahawa tubuh badan Juan Velazquez dipenuhi anak panah.

Terdapat beberapa terusan (canal) disepanjang laluan tambak itu. Dan oleh kerana beban berat daripada emas dan batu permata yang dibawa oleh tentera pasukan Cortes, menyebabkan ia sukar untuk dilepasi. Terusan terbesar di tambak itu dikenali sebagai “Toltec Canal”. Banyak kematian dari tentera Sepanyol, orang asli Tlaxcala serta kuda yang membawa harta tersebut menemui ajal mereka. Sehinggakan terlalu ramai yang maut, terusan itu boleh direntasi apabila mayat-mayat yang tertimbun itu bertindak sebagai jambatan.

Sejumlah tentera Sepanyol yang berada di bahagian belakang formasi tersebut bertindak berpatah balik oleh kerana tambak tersebut mula dipenuhi oleh pahlawan Tenochtitlan. Mereka berkubu di dalam Istana Axayacatl. Dianggarkan sejumlah 270 orang tentera Sepanyol bertahan di dalam istana tersebut, mereka bertahan untuk 2 hari dan akhirnya mereka dikalahkan. Tentera Sepanyol yang masih hidup dijadikan “hadiah” didalam upacara korban kepada dewa Aztec.

Orang asli Tenochtitlan bergembira diatas kejayaan mereka mengusir penjajah dari Kota Tenochtitlan. Tetapi mereka melakukan kesilapan besar apabila membiarkan Cortes bersama anggota tenteranya yang terselamat untuk berkumpul semula. Cortes dan kumpulan tentera Sepanyol bersama-sama orang asli Tlaxcala berehat sementara di daerah Tlaxcala di pinggir Kota Tenochtitlan. Mereka berkumpul dan mengatur strategi untuk kembali merampas kota tersebut.

Hanya selepas beberapa hari kemudian, “Tlatoani” atau Raja baru Empayar Aztec iaitu Cuitlahuc mengepalai kutumbukan tentera yang besar terdiri daripada pahlawan-pahlawan Tenochtitlan dan pahlawan daerah lain yang setia bersama pemerintah Aztec yang baru itu. Pertempuran besar berlaku diantara pasukan Cuitlahuc dan pasukan tentera Cortes disebuah tempat yang bernama Otumba.

Walaubagimanapun, oleh kerana bentuk geografi Otumba, kelebihan adalah dipihak Sepanyol dan sekutu Tlaxcala mereka. Meriam dan senapang lantak Sepanyol terbukti lebih berkesan berbanding anak panah pahlawan orang asli yang dipimpin Cuitlahuc. Cuitlahuc kemudian berundur ke Kota Tenochtitlan.

Selepas menewaskan serangan demi serangan orang asli, Cortes kembali memasuki Kota Tenochtitlan, yang selepas dipertahankan oleh pahlawan-pahlawan orang asli Tenochtitlan selama 77 hari, akhirnya tewas ditangan pasukan tentera dipimpin oleh Cortes pada tanggal 13 Ogos, 1521.

Kekejaman orang asli Tlaxcala seakan-akan haiwan yang dahagakan darah. Mereka tidak melepaskan sesiapa yang berada di kota tersebut. Kekejaman ini menyebabkan tentera penjajah dari Sepanyol serta Cortes sendiri berasa tidak selesa. Ribuan orang asli Tenochtitlan dibunuh semasa serangan balas untuk merampas kembali Tenochtitlan dilakukan.

Dengan ini, berakhirlah Empayar agung Aztec.

Cortes, Gabenor Mexico & Pengakhiran Hidupnya

Oleh kerana keluasan tanah penjajahan dan keberanian Cortes dalam ekspedisi penjajahan Mexico ini, sekaligus menyebabkan kesalahannya dimaafkan oleh Raja Charles V. Ini dilakukan tanpa mengambil kira bantahan daripada Gabenor Cuba iaitu Velazquez yang menghantar surat kepada Raja Charles V ketika Cortes melanggar arahan dan belayar ke Mexico dari Cuba.

Cortes dilantik sebagai Gabenor dan “captain-general” Mexico. Cortes juga menerima darjah kebesaran “Marquis de Oaxaca”. Walaubagaimapun, penjajahan Cortes tidak disenangi orang-orang asli kerana Cortes memusnahkan patung-patung dewa Aztec dalam terburu-buru sehingga memaksa orang-orang asli tersebut memeluk agama Kristian. Perkara ini menyebabkan orang-orang asli tersebut memberontak, tetapi oleh kerana pasukan tentera Sepanyol yang telah menerima kelengkapan dan anggota tentera yang baru dari Sepanyol, mereka mudah menundukkan ancaman pemberontak.

Kejayaan Cortes di “Dunia Baru” dicemburui mereka yang berada di Madrid, dan oleh kerana Cortes mempunyai kuasa serta dihormati tentera, menyebabkan Cortes ditakuti oleh bangsawan Sepanyol yang lain. Sementara Cortes didalam perjalanan untuk ekspedisi baru di Honduras, harta-harta Cortes yang berada di Sepanyol dirampas dan ahli keluarganya dipenjara.

Marah dan kecewa oleh perkara itu, Cortes dengan segera pulang ke Sepanyol. Cortes yang membawa harta rampasan iaitu emas, batu permata dan pelbagai barang berharga yang lain diterima dan disambut baik oleh Raja Charles V. Cortes dikurniakan darjah kebesaran oleh Raja Charles V dan kemudian pulang ke Mexico. Walaubagaimanapun, kuasa Cortes sedikit berkurangan oleh kerana kuasa pentadbiran diberikan kepada Wizurai, manakala Cortes masih lagi memegang kuasa terhadap pasukan tentera.

Pembahagian kuasa ini menyebabkan berlaku pertelingkahan diantara Cortes dan Wizurai tersebut. Cortes yang akhirnya lelah bertelingkah dengan orang yang dilihat tidak setaraf dengannya, membuat keputusan untuk kembali ke Sepanyol dan berhadapan dengan bangsawan yang bermusuh dengannya. Atas sebab yang tidak diketahui, Cortes seakan tidak diendahkan oleh Raja Charles V. Walaubagaimanapun, Cortes tetap berbakti kepada monarki Sepanyol itu.

Cortes kemudian melibatkan diri di dalam ekspedisi ke Algeria pada tahun 1541. Malangnya, ekspedisi ini menemui kegagalan yang besar. Ini merupakan ekspedisi terakhir Cortes. Di saat Cortes pulang semula ke Sepanyol, beliau seperti diabaikan, dan tidak mendapat tempat di hati Raja ketika itu.

Sehinggakan pada suatu masa, Cortes terpaksa merempuh kumpulan orang ramai untuk bertemu Raja yang berada di dalam kereta kuda dan berjaya memanjat pemijak kaki kereta berkuda tersebut. Keberanian dan kelancangan Cortes menyebabkan Raja itu bertanya, “Siapa kau?” dan Cortes dengan bangga menjawab “Aku adalah seorang lelaki yang telah memberikan kau wilayah jajahan yang lebih banyak berbanding nenek moyang kau yang telah mewariskan bandar-bandar”.

Pengisytiharaan khidmat ini tidak diendahkan Raja yang angkuh itu. Cortes kemudian bersara di sebuah daerah yang bernama Seville dan menghabiskan sisa hidupnya bersendirian. Cortes kemudian mati pada tahun 1547, berumur 62 tahun.

Rujukan:

[i] http://www.san.beck.org/11-2-SpanishConquest.html#3
[ii] https://www.encyclopedia.com/people/history/explorers-travelers-and-conquerors-biographies/hernan-cortes
[iii]http://www.virtualology.com/virtualmuseumofhistory/hallofexplorers/HERNANDOCORTES.COM/
[iv] https://www.thoughtco.com/the-night-of-sorrows-2136530
[v.] http://faculty.fullerton.edu/nfitch/nehaha/sorrows.htm


Peristiwa Kemunculan Semula Mat Kilau Pada Tahun 1969

Jika disebut nama Mat Kilau, secara spontannya kita akan mengenali tokoh tersebut sebagai salah seorang pahlawan Melayu yang kuat menentang penjajahan Inggeris di negeri Pahang pada akhir abad ke-19. Bersama ayahnya, Tok Gajah (Imam Rasu) dan pahlawan-pahlawan Pahang yang lain seperti Dato’ Bahaman dan Mat Kelubi, antara sebab utama mereka menentang penjajahan Inggeris di Pahang ialah campurtangan pihak Inggeris dalam pemerintahan negeri Pahang.

Mat Kilau merupakan anak jati kelahiran Kampung Pulau Tawar di Jerantut, Pahang, yang didakwa dilahirkan sekitar tahun 1848. Beliau bersama para pengikutnya telah beberapa kali berperang dengan tentera Inggeris dan tentera Siam di sekitar negeri Pahang, Terengganu dan Kelantan. Sekitar tahun 1895, beliau dilaporkan hilang dan didakwa telah terbunuh di sempadan Kelantan-Siam dalam laporan Pemangku Residen British di Pahang iaitu D. H. Wise. ‘Jenazah’ beliau telah ‘dikebumikan’ di Kampung Bunut Payung, Kota Bharu, Kelantan pada tahun 1895.

Walau bagaimanapun, pada 26 Disember 1969, negara digemparkan dengan kemunculan seorang lelaki tua yang mengumumkan bahawa dirinya adalah Mat Kilau di dalam sebuah masjid di Kampung Pulau Tawar, Jerantut, Pahang, selepas solat Jumaat. Lelaki tersebut dikenali oleh orang kampung dengan nama Mat Siam. Selain memakai nama Muhammad bin Ibrahim, beliau turut dikenali dengan gelaran Mat Dahan, Mat Dadu, Mat Teoh dan Din. Pengakuan tersebut tersebar dengan begitu cepat ke seluruh negara melalui berita di dada-dada akhbar dan mendapat perhatian ramai pihak termasuklah kerajaan persekutuan dan kerajaan negeri Pahang sendiri. Menteri Besar negeri Pahang ketika itu, Tan Sri Hj. Yahya bin Mohd. Seth bersama rombongan beliau melawat sendiri lelaki tersebut di rumahnya.

Berikutan isu tersebut, kerajaan Pahang telah membentuk Jawatankuasa Menyiasat Munchul-nya Mat Kilau pada awal bulan Januari 1970 yang dianggotai oleh enam orang anggota jawatankuasa dan diketuai oleh Dato’ Abdul Aziz Ahmad atas perkenan kebawah duli Sultan Pahang ketika itu. Beberapa hari selepas mesyuarat pertama jawatankuasa tersebut, tahap kesihatan Mat Kilau tiba-tiba merosot yang menyebabkan beliau tidak boleh bercakap dengan cara yang boleh difahami umum dan pergerakannya menjadi terbatas. Dikatakan perkara tersebut berlaku kerana Mat Kilau telah melanggar sumpah yang dibuat bersama-sama rakan seperjuangannya supaya tidak mendedahkan identiti dan kisah mereka kepada umum.

Jawatankuasa tersebut terpaksa menggunakan cara lain untuk menyiasat perkara tersebut iaitu dengan cara merujuk rekod-rekod kolonial dan akhbar serta kesaksian rakan-rakan seperjuangan Mat Kilau yang masih hidup ketika itu memandangkan keterbatasan bagi mereka untuk mendapatkan maklumat daripada mulut Mat Siam sendiri. Usaha tersebut turut mendapat kerjasama daripada pelbagai pihak seperti pihak Muzium Negara, Arkib Negara, Dewan Bahasa dan Pustaka, Kerajaan negeri Kelantan dan Terengganu serta beberapa orang sarjana dari Universiti Malaya seperti Prof. Mohd. Taib Osman (Jabatan Pengajian Alam Melayu), (Prof.) Khoo Kay Kim (Jabatan Sejarah) dan Prof. Tan Eng Siong (Jabatan Perubatan Ilmu Jiwa).

Pada mulanya, kebanyakan sarjana sejarawan tempatan meragui dakwaan Mat Siam tersebut seperti Cikgu Buyung Adil, Shaharom Husain, Prof. Syed Hussein Alatas dan (Prof.) Khoo Kay Kim sendiri kerana mereka masih belum diyakinkan dengan bukti-bukti kukuh yang konkrit, walau bagaimanapun, mereka tidak menolak bulat-bulat dakwaan tersebut. Prof. Syed Hussein Alatas mencadangkan supaya individu tersebut dianugerahi darjah kebesaran Tan Sri jika penyiasatan jawatankuasa tersebut mengesahkan beliau adalah Mat Kilau memandang kepada jasanya yang besar dalam memperjuangkan kebebasan tanah air.

Jadi, bagaimanakah laporan-laporan pegawai kolonial dan akhbar-akhbar pada tahun 1895 yang melaporkan bahawa Mat Kilau telah terbunuh dan telah dikebumikan di Bunut Payung, Kelantan? Dalam laporan jawatankuasa tersebut mencatatkan bahawa Mat Siam pernah bercerita kepada ahli keluarganya yang terdekat bahawa sememangnya beliau telah ditangkap dan dipukul oleh tentera Siam sehingga pengsan, tetapi beliau tidak mati. ‘Mayatnya’ kemudiannya diserahkan kepada Sultan Kelantan ketika itu untuk urusan pengebumiannya. Walau bagaimanapun, Sultan Kelantan tersebut mendapati yang Mat Kilau belum lagi mati setelah Mat Kilau sedar daripada pengsannya. Oleh kerana itu, baginda telah berpakat dengan orang-orang istana supaya menukarkan ‘jenazah’ Mat Kilau dengan batang pisang yang telah dikafankan dan membebaskan Mat Kilau setelah menasihati beliau supaya terus hidup dalam penyamaran.

Sejak itu, Mat Kilau berpindah randah di sekitar negeri Pahang, Kelantan dan Terengganu untuk menyembunyikan identiti sebenarnya kerana bimbang diburu tentera Inggeris. Beliau menggunakan pelbagai nama samaran. Rumah terakhirnya di Batu Lima, Jalan Gambang, Kuantan, Pahang. Ketika membuat kad pengenalan pada tahun 1948, beliau mendaftarkan dirinya sebagai Muhammad bin Ibrahim dengan nombor kad pengenalan 2044778. Teh Ibrahim adalah salah seorang adiknya yang juga berjuang bersama-samanya. Tidak diketahui secara jelas mengapa beliau menggunakan nama samaran yang berbinkan adik lelakinya.

Sepanjang lebih 70 tahun beliau menyamar, beliau membuat beberapa pekerjaan dan cuma saudara terdekat, beberapa orang kenalan rapat dan anak-anak didik silatnya sahaja yang mengetahui identiti sebenarnya. Beliau pernah bekerja sebagai pengutip getah taban, buruh jabatan ukur, pengusaha kebun getah selain mengajar silat. Beliau telah menyuruh anak-anak murid silatnya bersumpah bahawa mereka tidak akan mendedahkan identiti sebenarnya sehinggalah kubur beliau dikambus nanti (mati).

Pada bulan Disember 1969, setelah beliau didesak berkali-kali oleh cucunya, Abu Bakar bin Hassan dan ahli keluarga terdekat yang mengenali identiti sebenarnya, maka Mat Siam pun bersetuju untuk mendedahkan identitinya kepada kaum keluarganya yang lain termasuklah kepada anak-anak kandungnya sendiri. Pada 26 Disember 1969, setelah selesai bacaan doa selepas solat Jumaat yang dibaca oleh imam, Mat Siam ke mimbar Masjid Pulau Tawar, membaca Surah al-Fatihah, kemudian membaca Surah al-Baqarah ayat 1-5, seterusnya mengisytiharkan dirinya secara terbuka kepada umum bahawa beliau adalah Mat Kilau. Beliau membuat keputusan untuk mengisytiharkannya di kampung kelahirannya sendiri.

Berita tersebut tersebar luas dengan begitu cepat ke seluruh negara melalui dada-dada akhbar. Jawatankuasa dibentuk untuk mengesahkan dakwaan tersebut. Kaum keluarga, rakan-rakan seperjuangan Mat Kilau yang masih hidup dan orang-orang tua kampung yang berumur lebih 90 tahun disoal siasat untuk menilai kesaksian mereka. Anggota keluarga Mat Kilau mengesahkan identitinya melalui pengecaman tanda-tanda lahir dan tanda-tanda peluru pada badan sebagaimana yang diceritakan kepada mereka dahulu. Begitu juga ramai golongan tua yang pernah melihat Mat Kilau sebelum ‘kematiannya’ turut mengesahkan identitinya.

Berita tersebut juga menarik perhatian beberapa orang menteri seperti (Tun) Abdul Ghaffar Baba, Menteri Pembangunan Negara dan Luar Bandar ketika itu yang datang sendiri ke rumah Mat Kilau di Kuantan dan beramah mesra dengannya.

Tiga bukti paling kuat ialah pengesahan daripada tiga orang rakan seperjuangan Mat Kilau yang pernah ikut berjuang bersamanya dahulu yang masih hidup. Mereka ialah Mat Saman bin Sulaiman atau nama samarannya Mat Kelantan dari Kelantan yang dilaporkan berusia 152 tahun, Raja Ibrahim bin Tan Kechik atau gelarannya Pak Yim yang juga dari Kelantan yang dilaporkan berusia 120 tahun dan Mek Munah binti Salleh dari Terengganu yang dilaporkan berusia 97 tahun.

Mereka berempat telah dipertemukan di Dewan Pusat Latihan Pertanian di Kuantan, Pahang, dengan diusung oleh saudara mara kerana ketiga-tiga mereka telah uzur. Dalam pertemuan tersebut, mereka berempat saling mengenali dan menangisi antara satu sama lain kerana mereka terlalu gembira dapat dipertemukan dengan sahabat-sahabat seperjuangan yang telah terpisah selama tiga suku abad. Peristiwa bersejarah tersebut turut disaksikan lebih 600 orang (laporan lain tidak lebih daripada 1,000 orang) ramai yang berhimpun di dewan tersebut.

Tepat jam 10:30 pagi, hari Khamis, 6 Ogos 1970, Tan Sri Hj. Yahya, Menteri Besar Pahang ketika itu mengisytiharkan bahawa Mat Siam adalah Mat Kilau, pahlawan Melayu Pahang yang menentang Inggeris pada akhir abad ke-19 berdasarkan laporan Jawatankuasa Menyiasat Munchul-nya Mat Kilau yang telah menjalankan penyiasatan teliti selama tujuh bulan. Sebanyak 20 kali mesyuarat diadakan sepanjang penyiasatan tersebut. Laporan tersebut juga menyatakan umur sebenar Mat Kilau ketika itu bukanlah 122 tahun seperti yang didakwa (lahir tahun 1848), tetapi sekitar 106 atau 107 tahun (lahir sekitar tahun 1866 atau 1867) kerana ayah Mat Kilau iaitu Tok Gajah (Imam Rasu) hanya berkahwin dengan Teh Mahada iaitu ibu Mat Kilau selepas Perang Saudara Pahang pada tahun 1863.

Malangnya sepuluh hari selepas pengisytiharaan tersebut iaitu pada 16 Ogos 1970, jam 6:45 pagi, Mat Kilau meninggal dunia dan dikebumikan di tanah air kelahirannya, Kampung Pulau Tawar, Jerantut kerana sakit tua. Amanat terakhirnya kepada kaum keluarganya ialah “Jagalah nama baik bangsa dan negara.” Sultan Pahang yang ketika itu berada di Johor telah memerintahkan dua kaki payung kebesaran diraja warna bendera negeri hitam dan putih dipayungkan ke atas jenazah Mat Kilau. Seluruh negara turut bersedih atas pemergian tokoh pahlawan Melayu tersebut. Ribuan rakyat Malaysia menghadiri upacara pengebumian jenazah Mat Kilau. Tun Abdul Razak, Timbalan Perdana Menteri ketika itu turut mengirim ucapan takziah kepada keluarga Allahyarham.

Kerajaan Pahang dan kerajaan Persekutuan yang merancang untuk mengurniakan gelaran darjah kebesaran kepada beliau tidak sempat berbuat demikian. Begitu juga sebuah syarikat perkhidmatan haji yang pernah menawarkan khidmat pengurusan ibadat haji kepada Mat Kilau secara percuma, tidak dapat menunaikannya kerana Mat Kilau telahpun terlalu uzur ketika itu.

Menurut anak murid silat dan juga menantu Mat Kilau iaitu Abu Bakar Awang, beliau bersama-sama mertuanya itu pernah ke Padang Masjid Negeri di Kuantan untuk turut sama menyambut kemerdekaan negara peringkat negeri pada pagi 31 Ogos 1957. Oleh itu, Mat Kilau merupakan satu-satunya tokoh pahlawan Melayu abad ke-19 yang sempat hidup menyambut kemerdekaan negara, suatu cita-cita yang sering diimpikannya suatu ketika dahulu bersama-sama rakan-rakan seperjuangannya. Begitulah kehidupan seorang pejuang sejati yang tidak mengharapkan anugerah tetapi sentiasa mahu melihat tanah airnya bebas merdeka.

Menariknya, salah seorang cucu Mat Kilau iaitu Datuk Mazlan Jamaluddin, seorang bekas Penolong Penyiaran di stesen radio BBC di United Kingdom pernah bercerita bahawa sewaktu beliau berkhidmat di BBC ketika itu, seorang bekas pegawai kolonial Inggeris yang juga bekas Ketua Perisikan MI5 yang pernah berkhidmat di Tanah Melayu dahulu pernah memberitahunya, “Mazlan, your grandfather Mat Kilau is still alive.” Perbualan tersebut berlaku pada tahun 1963, enam tahun sebelum Mat Kilau mengisytiharkan identiti sebenarnya kepada umum. Ini menunjukkan kemungkinan pihak Inggeris mengetahui bahawa pahlawan Melayu Pahang tersebut masih hidup ketika itu.

Satu perkara yang dapat kita pelajari ialah betapa kuatnya pahlawan Melayu berpegang pada sumpah dan janji walaupun terpaksa merahsiakannya daripada pengetahuan isteri-isteri dan anak-anak kandung mereka sendiri. Walaupun selepas 13 tahun negara mencapai kemerdekaan, Mat Kilau tetap berpegang pada sumpahnya yang akhirnya terpaksa dilanggarnya setelah didesak bertalu-talu oleh cucu dan saudara mara terdekat yang mengenalinya. Mereka berjuang dengan hati yang penuh ikhlas. Penulis ada membaca satu laporan akhbar ketika itu bahawa setelah Mat Kilau mengisytiharkan identiti sebenarnya kepada umum, ramai yang datang menziarahinya di rumah anaknya, Omar, dengan membawa pelbagai buah tangan dan ada juga yang memberi wang tetapi semua pemberian tersebut ditolak mentah-mentah oleh Mat Kilau, bahkan beliau sendiri mengoyak-ngoyakkan wang kertas tersebut.

Hargailah jasa pengorbanan para pejuang tanah air yang sanggup mempertaruhkan nyawa mereka sendiri kerana tidak sanggup melihat tanah air mereka dijajah oleh kuasa asing yang hanya mengeksploitasi kekayaan hasil bumi kita kemudiannya dibawa ke negara mereka untuk kepentingan mereka sendiri. Mereka dianggap sebagai penderhaka dan penjenayah oleh penjajah, tetapi mereka merupakan wira bagi anak watan. Kaji sejarah perjuangan mereka, pelihara warisan sejarah tinggalan mereka sebagai semangat motivasi, warisan negara dan pelajaran untuk generasi muda akan datang. Paling penting bagi mereka yang beragama Islam, doakan kesejahteraan mereka di alam barzakh sana.

Artikel ini ditulis berdasarkan keratan-keratan akhbar ketika itu dan Laporan Jawatankuasa Menyiasat Munchul-nya Mat Kilau 1970. Untuk mengetahui lebih lanjut, rujuk sumber-sumber tersebut.Artikel ini ialah artikel ulangsiar yang pernah dinaikkan di portal ini pada tarikh 12 Okt 2017 .

RUJUKAN

Laporan Jawatankuasa Munchul-nya Mat Kilau 1970, Arkib Negara Malaysia Kuala Lumpur.

Berita Harian, 29 Disember 1969 – Ogos 1970, Arkib Singapura.

Dokumentari televisyen Majalah 3, “Mat Kilau Sumpah Bahadur.” Wartawan dan Penerbit Nurul Fariha Onn.

Tuan Sharifah Shahaini & Mohd. Shukri Ishak, rencana “Mat Kilau Turut Laung Merdeka Pada 31 Ogos 1957,” Bernama.com (Pertubuhan Berita Nasional Malaysia), 10 Januari 2007, jam 1835.


Aphantasia – Penyakit Berkaitan Dengan Imaginasi

Sebelum saya mulakan topik ini, saya nak uji anda yang
membaca berkenaan aphantasia.

Jika boleh, cari seseorang untuk membaca ujian dibawah ini
demi keberkesanan ujian ini. Jika tiada tidak mengapa anda boleh membaca dan
membayangkan apa yang ditulis di bawah.

Bayangkan sebiji epal.

Di mana epal ni berada? Adakah ianya di ruang angkasa, masih
tergantung di pokok, di tangan atau dalam mangkuk buah, atau anda melihat buah
epal ini sebagai orang pertama (first
person view) atau orang ketiga (third
person view).

Adakah epal anda ada tangkai dan daunnya?

Dan sekarang bayangkan epal ini diubah warnanya.

Bagaimana rasa sentuhan pada epal ini?

Adakah ianya sangat berkilat?

Adakah anda boleh memutar epal ini 360 darjah untuk melihat
setiap sisinya?

Bolehkah anda mengubah pencahayaan pada epal ini? Contohnya,
jika di tempat terang, ubahnya di tempat gelap atau pencahayaan malam.

Bagaimana rupa epal ini setelah anda mengigitnya?

Akhir sekali, kuatkan bayangan sebiji epal yang anda
bayangkan secara terperinci yang mungkin.

Okey, sekarang boleh buka mata jika anda menutupnya.
Sekarang, dari skala yang berikut anda di tahap yang mana?

Jika anda di skala 4 dan 5,
tahniah! Daya imaginasi anda sangat kuat! Jika anda di skala 2 dan 3, jangan
putus asa, anda masih ada imaginasi, cuma perlu kuatkan lagi. Jika anda di
skala 1, maafkan saya, anda menghidapi APHANTASIA.

Saya yang merupakan seorang
pencebur bidang seni mungkin anda menganggap skala saya berada di sekala 4 atau
lima, bukan? Wow! Sungguh kuat daya imaginasi saya! Tetapi jawapan anda salah,
saya hanya di skala 2 atau 3. Sangat memalukan, bukan? Walaupun saya ini
seorang pencinta seni.

Aphantasia ialah istilah yang dicadangkan untuk
keadaan di mana seseorang tidak mempunyai mata fikiran atau “Mind’s Eye” yang berfungsi dan tidak
dapat secara sukarela membayangkan imejan.

Apa yang dimaksudkan oleh pernyataan tersebut adalah,
penghidap aphantasia tidak dapat langsung membayangkan imej epal dalam ujian
kita tadi tadi. Mereka hanya nampak kegelapan dalam fikiran mereka. Bayangkan
keadaan kegelapan itu!

Adakah ini normal? Tak, ianya tidak normal tetapi tidaklah
sampai memudaratkan kesihatan.

Aphantasia mula ditemui pada
tahun 1880 oleh seorang saintis Perancis bernama Francis Galton. Tetapi
aphantasia tidak dikaji sehinggalah pada tahun 2005. Dan pada tahun 2015, sebuah hasil kajian yang
dilakukan oleh pasukan Profesor
Adam Zeman dari Universiti Exeter sejak 2005 diterbitkan, yang juga mencipta
istilah aphantasia. Bahan penyelidikan pada ketika itu sangat terhad. Kajian
lanjut masih dirancang.

Jadi apakah aphantasia selain mengalami kegelapan? Mesti
ramai terfikir adakah mereka yang menghadapi penyakit ini tiada memori?
Aphantasia bukanlah menyebabkan penghidapnya hilang memori. Penghidap masih
waras dan dapat melakukan aktiviti harian seperti biasa. Mereka dapat
mengenalpasti siapa ayah dan ibu mereka. Masalah mereka hanya tidak dapat
membayangkan rupa yang pernah dilihatnya. Ada yang mengatakan membayangkan
sebuah kiub pun sudah memeritkan.

Contoh, saya yang berada di skala 2 atau 3, saya hanya
dapat membayangkan rupa sebiji epal merah bersama tangkai dan daun tetapi dalam
keadaan kabur seperti seorang yang rabun jauh. Saya boleh fokuskan lebih banyak
perincian pada epal tersebut seperti bintik, berkilat dan keadaan pencahayaan,
tetapi rupa sebiji epal itu masih kabur dalam imaginasi saya. DIsebabkan ini
juga, saya kurang mengingati rupa seseorang jika sudah bertahun tidak jumpa.
Kerana daya imaginasi saya sangat kabur.

Bagi yang di skala 4 dan 5, kajian menunjukkan mereka
boleh bayangkan epal itu seperti ada di dunia sebenar dan  sangat terperinci. Jika mereka buka mata
sambil membayangkan epal imaginasi itu, mereka boleh melihat di sekeliling epal
itu tanpa perlu fokus dan tiada kekaburan.

Bagi penghidap aphantasia, hanya kegelapan dan tiada
apa-apa bayangan sekelumit epal. Tetapi mereka dapat memberi FAKTA bagaimana
rupa sebiji epal itu. Ya, hanya FAKTA! Jika diminta membayangkan warna hijau,
mereka tahu warna hijau bagaimana, tetapi tidak dapat membayangkan warna hijau
itu dalam fikiran mereka. Jika diletakkan dalam perspektif lain, otak ini
seperti komputer yang boleh simpan segala data dan memori. Semuanya okey tetapi
paparan skrin monitor dipadam.

Berdasarkan pengalaman dari seorang Youtuber, AmyRightMeow,
buku novel fantasi merupakan musuhnya. Setiap novel banyak memberikan
penerangan bagaimana keadaan dunia dan rupa paras watak dalam cerita itu,
tetapi dia hanya melihat kegelapan dalam fikirannya. Dia juga berkata “adalah
menjadi satu fantasi yang diidamkan oleh saya jika saya dapat membayangkan
dunia dalam novel yang digilai ramai.”

Adakah ada penawar penyakit ini?
Buat masa ini tiada, tetapi anda digalakkan melakukan hipnoterapi dan “visual
kreatif”. Bagaimana “visual kreatif” ini dilakukan. Seperti yang saya sudah
nyatakan di atas, mereka hanya boleh memberikan FAKTA rupa sebiji epal atau
bilik yang ideal. Penghidap aphantasia boleh mendapat mimpi yang sangat jelas
walaupun mimpi itu berada dalam third
person view. Tetapi jika mereka terbangun, mereka hanya ditinggalkan dengan
FAKTA berkenaan mimpi itu.

Jika anda seorang pelukis, cara
yang sesuai untuk “pemikiran kreatif” adalah dengan melakar atau sketching. Bagi penghidap aphantasia,
proses ini sangat lama kerana mereka perlu menapis yang mana baik dan buruk
dalam lakaran mereka untuk dijadikan lakaran akhir yang baik. Dan jika mereka
mahu membuat sesuatu yang baru dan kreatif, mereka akan mencari rujukan seperti
pelukis-pelukis yang lain.

Cuma mereka lebih memerlukan
rujukan kerana mereka tidak dapat MENGEKALKAN pemandangan yang dikehendaki.
Jika tidak, proses “visual kreatif” menjadi satu bebanan bagi mereka. Mereka
boleh melukis watak tanpa merujuk kerana mereka dapat membayangkan perasaan
untuk diletakkan pada watak kerana itu yang mereka rasakan setiap hari, tetapi
lanskap tidak. (I’m looking at you Bob
Ross!). Satu lagi cara, sekarang terdapat banyak software 3D yang membantu
mencipta landskap yang dikehendaki tanpa perlu “membayangkan”.

AmyRightMeow memberikan satu
penawar menggunakan hipnoterapi yang diciptakan oleh Win Wanger, PH.D. Beliau
memanggil penawar ini “image streaming”.
Caranya adalah dengan menutup mata dan menerangkan setiap perincian yang anda
fikirkan. Contoh, jika anda fikir brokoli, terangkan bagaimana rupa brokoli
tersebut, dan selepas itu fikir benda yang setaraf dengan brokoli; contohnya
pokok, jadi terangkan bagaimana rupa sebatang pokok.

Lagi elok, fikirkan secara lebih
terperinci dari hanya satu perkara. Contohnya rumput, selepas menerangkan
bagaimana rupa rumput, masuk lagi terperinci, apa hidupan yang ada pada rumput,
dan selepas itu pergi lebih terperinci dengan menerangkan bagaimana rupa
hidupan pada rumput tersebut.

Bagi penghidap aphantasia, anda
perlu menutup mata dan memaksa untuk membayangkan bentuk yang difikirkan. Anda
akan terperasan jika anda menutup mata, akan ada seperti calitan berwarna putih
dan kelabu asap, cuba anda fokuskan kepada bentuk calitan itu dan mencipta
bentuk atau rupa barang yang anda fikirkan. Lebih baik, cari seseorang yang
boleh memberikan atau membaca arahan seperti test bayangkan sebiji epal tadi.
Atau rekod suara anda dan mainkan test epal tadi berulang-ulang kali.

Lama kelamaan, anda akan dapat membayangkan rupa sebiji epal. Jika anda mahu melukis epal, anda tidak perlu merujuk atau membuat lakaran atau perlu mencari epal di dunia sebenar untuk melukis epal. Jika anda merujuk sekalipun, imej epal itu akan kekal tanpa terpadam oleh kegelapan aphantasia dan hanya meninggalkan FAKTAnya sahaja untuk anda.

Pengalaman pesakit aphantasia:


Kerana Covid-19, Trump Mungkin Akan Menang Pilihanraya Lagi

Pencalonan Bernie Sanders dilihat suatu harapan yang terlepas oleh kerana kebangkitan mengejut daripada Joe Biden. Asalnya disangka Sanders akan bertembung dengan Pete Buttigieg, tetapi keadaan sudahpun berubah dengan jurang ratusan yang menggunungkan Biden.

Sementara itu Parti Republikan semestinya bersatu di belakang Donald Trump yang bukan sahaja telah mengelak pelvrv politik mengenai usaha pemecatannya.

Koronavirus mungkin memberikan kesan terhadap kepimpinan Trump. Amerika Syarikat sepatutnya lebih bersedia berbanding keadaannya sekarang.

Washington D.C. sebenarnya mempunyai masa sekurang-kurangnya 21 hari, tetapi sekarang ini Amerika Syarikat mengharapkan derma daripada Jack Ma (Zhou, 2020) oleh kerana kekurangan stok topeng muka dan pembersih tangan di hospital-hospital negara (Elgin & Tozzi, 2020).

Trump pun kelihatan ibaratkan nyanyuk. Pada 22 Januari (semasa China dalam perancangan menutup Wuhan), beliau mengatakan COVID-19 telah dikawal Amerika dan tiada apa akan berlaku (Mangan, 2020). Dua hari kemudian beliau mengulangi optimisme yang sama.

Pada 30 Januari, sekali lagi optimisme diulangi mengatakan semua terkawal sedang masalah sangat kecil (White House, 2020). Tetapi keesokannya, Trump telah mengharamkan semua pendatang yang pernah mengunjungi China.

Pada 5 Februari, Pusat Kawalan dan Pencegahan Peny4kit (CDC) menyedari apa yang sedang berlaku. CDC pun hantar alat-alat diagnostik ke seluruh negara yang malangnya tidak digunakan langsung (Kenen, 2020).

Kegagalan beberapa dasar lagi telah menjemput COVID-19 masuk. Hasilnya boleh dilihat dalam statistik semasa. Semakin Trump mengukuhkan optimismenya, semakin keruh lagi keadaan dengan COVID-19 bermaharajalela.

Terapung Demi New York

Cacamarba politik Malaysia yang mana beberapa negeri tidak dijemput dalam mesyuarat kecemasan tidak berlaku di Amerika Syarikat. Gabenor Andrew Cuomo (Demokratik) tidak perlu berdepan dengan COVID-19 seorang diri.

Donald Trump menghantar sebuah kapal hospital yang boleh memuatkan 1,000 pesakit ke persisiran New York ekoran 2,382 orang telah disahkan positif (Seligman, 2020).

USNS Comfort bukan saja boleh mengurangkan bebanan hospital-hospital bandaraya. Tetapi ia juga boleh menguarantinkan mangsa-mangsa COVID-19 sambil merawat.

Bantuan Kewangan di Amerika Syarikat? Gilakah?

Amerika Syarikat jarang sekali disebut sebagai negara yang mengizinkan sebarang bantuan kewangan. Sanders yang ingin menubuhkan sistem penjagaan kesihatan dibiayai percukaian seperti Malaysia pun boleh ditolak.

Tetapi COVID-19 telah mewajibkan perlaksanaan dasar-dasar sosialis daripada parti yang paling kapitalis sekali.

Trump telah menggunakan Akta Perlindungan untuk menambahkan bekalan peralatan utama. Amerika tidak lagi mahu berharap bantuan dunia (derma Jack Ma).

Selain itu Trump telah merangka rancangan bantuan AS$1 trilion yang separuh daripadanya akan disalurkan sebagai tunai kepada rakyat Amerika. Dijangka setiap rakyat akan mendapat AS$2,000 (dua kali ganda berbanding cadangan Mitt Romney).

AS$50 bilion lagi ialah pinjaman pantas kepada industri penerbangan. dan AS$150 bilion pula diagihkan pun sebagai pinjaman pantas kepada bahagian-bahagian lain.

Betapa kayanya Amerika Syarikat sampai boleh mencampakkan AS$1 trilion sesuka hati.

Bolehkah Bantuan-Bantuan Ini Menangkan Trump?

Dengan pilihanraya yang semakin menghampiri, Trump ialah seorang presiden gula-garam. Masin dan manis pada masa yang sama memberikan citarasa pelik.

Tetapi 11 tahun yang lalu, Obama telah mengeluarkan bantuan seakan-akan sama untuk mengapungkan semula ekonomi negara ditenggelami krisis.

Beliau mendapat kemenangan mudah semasa menentang Romney. Apakah sejarah bakal berulangan? Dengan bantuan wang terus ke poket rakyat (yang sangat menakjubkan), Trump barangkali menimang sokongan penting jika berdepan dengan Biden kelak.

RUJUKAN:

Elgin, B., & Tozzi, J. (2020, March 18). U.S. Hospital Workers Are Making Masks, Protective Gear From Office Supplies Amid Equipment Shortage. Time. Retrieved from https://time.com/5805557/homemade-medical-face-mask-shortage/

Kenen, J. (2020, June 3). How testing failures allowed coronavirus to sweep the U.S. Politico. Retrieved from https://www.politico.com/news/2020/03/06/coronavirus-testing-failure-123166

Mangan, D. (2020, March 17). Trump dismissed coronavirus pandemic worry in January – now claims he long warned about it. CNBC. Retrieved from https://www.cnbc.com/2020/03/17/trump-dissed-coronavirus-pandemic-worry-now-claims-he-warned-about-it.html

Seligman, L. (2020, March 18). Trump dispatching Navy hospital ship to New York Harbor. Politico. Retrieved from https://www.politico.com/news/2020/03/18/trump-navy-ship-coronavirus-new-york-harbor-135732

White House. (2020, January 30). Remarks by President Trump at a USMCA Celebration with American Workers | Warren, MI. White House. Retrieved from https://www.whitehouse.gov/briefings-statements/remarks-president-trump-usmca-celebration-american-workers-warren-mi/

Zhou, C. (2020, March 17). Coronavirus: Masks and test kits donated by Jack Ma arrive in US. South China Morning Post. Retrieved from https://www.scmp.com/news/china/article/3075469/coronavirus-masks-and-test-kits-donated-jack-ma-arrive-us


Kisah Nabi Isa Disalib Dari Sudut Pandang Judaism Dan Kristian

Semua rasul dan nabi ada satu sifat yang jelas: tidak bacul ketika menyampaikan agama Allah. Tengok jer Nabi Isa (as). Apa yang baginda ada selain mukjizat yang hebat? Baginda tiada tentera. Tapi pengaruh baginda dah buat Rom dan Yahudi putus jantan.

Sirah Nabi Isa (as) memang sangat inspiring. Seorang individu tiada kuasa politik (a powerless man). Punya berani berdepan dengan individu-individu berkuasa tetapi korup. Saya nampak satu pengajaran kat sini: “takkan mungkin kita ni lemah apabila Yang Maha Berkuasa bersama kita.” Ini bisikan saya pada diri setiap kali hadapi dugaan (takkan mungkin aku miskin apabila aku hamba Yang Maha Kaya contohnya).

Sambung cerita. Nabi Isa (as) berdakwah denga bermukjizat sana sini selama bertahun. Hasilnya, baginda mendapat begitu ramai pengikut. Kalangan Yahudi sangat menyayangi baginda sampai menggelar baginda “Moschiach” (al-Masih). Ini yang buat rabai-rabai agung (high priests) Yahudi putus jantan.

“Siapa dia ni cakap dia Moschiach? Kami ni rabai tau. Hormat sikit.” Something like that.

Para rabai agung ni nampak Nabi Isa (as) sebagai ancaman. Elok seorang rasul dah turun, bangang abadi pergi sangka baginda ancaman. Kalau tengok dari sisi mereka, nampak jelas kenapa: 1) baginda ada kitab sendiri, 2) baginda lebih faham hukum-Nya dan 3) mereka tak boleh berdebat dengan baginda.

Jadi “when you can’t beat your enemy, you silence him.” Mereka nampak ada satu cara terbaik nak hapuskan Nabi Isa (as). Baginda mengakui diri baginda “King of Jerusalem”. Benda ni sangat sensitif. Rom tak suka. Rom dah serabut uruskan bangsa Yahudi kat situ. Datangnya Nabi Isa (as) bagi Rom adalah seorang perosak keamanan (disruptor).

Maka para rabai agung buat rancangan sulit… berpakat dengan salah seorang hawari yang bernama Judas. Betapa celakanya Judas ni pergi ‘jual’ Nabi Isa (as). Harga? Sogokan haram bernilai 30 kepingan perak. Itu sahaja! Nabi Isa (as) ditangkap di sebuah taman untuk menghadapi tuduhan. Para rabai agung bersidang dalam Mahkamah Sanhedrin dan mendapati baginda bersalah… terus dijatuhi hukuman bunuh.

Tapi Sanhedrin tiada kuasa nak kuatkuasakan. Maka mereka hantar baginda ke Gabenor Pontius Pilate. Kerja Pilate ni satu jer. Pastikan rantau tu aman damai. Jadi dia kena jilat orang atasan dia yang kena jilat maharaja. Nak taknak, kena jatuhi juga hukuman mati. Baginda dibawa ke sebuah tiang salib untuk menjalani hukuman.

Menurut Islam: “at some point” antara ‘bermulanya rancangan jahat Sanhedrin’ dan ‘pengsaliban’, Nabi Isa (as) dah diselamatkan. Satu saja masalah. Zaman tu bukan zaman kamera. Tiada siapa benar-benar tahu wajah baginda macam mana. Kalau nak cakap seseorang berambut sekian-sekian dan berjanggut sekian-sekian, silap-silap kita yang hidup pada zaman tu boleh nampak macam baginda.

Ada seorang yang menyerupai baginda disalib pada hari tu. Sesungguhnya ramai berbelah bahagi pasal individu mana yang menyerupai baginda tu. Ada yang cakap Judas. Ada juga yang cakap seorang lelaki bernama Sergius. Dan ada yang cakap Simon of Cyrene. Ni tak penting. Iman kita jelas: baginda tak disalib. Tapi ada sisi menarik sebenarnya.

Agama Kristian sedia ada terbentuk lama selepas peristiwa ni. Ada banyak majlis maharaja Rom (Constantine the Great) buat nak bentukkan the Church of God. Jadi ni kira zaman pra-Kristian lah senang kata. Ada satu cabang pra-Kristian (kini diisytihar sesat) sebenarnya percaya baginda Isa (as) tak dipalang pada salib. Orang lain yang dipalang.

Seorang pengkaji bernama Oddbjorn Leirvik mendapati persamaan antara Qur’an dan cabang ni. Ada penulis Kristian (John of Damascus) pula baca Surah an-Nisa Ayat Ke-157 yang berfirman dua benda: 1) “[Yahudi] tidak membunuh apatah lagi mengsalibkan baginda” dan “[Yahudi] tidak sama sekali membunuh baginda.”

John berpendapat Qur’an cakap betul. Yahudi tak salibkan baginda. Rom yang salibkan baginda. Kira betul lah tu. Jadi bagi John, baginda Isa (as) memang disalib kat situ. Tapi saya rasa kita semua boleh jatuh bangang dan kafir kalau dengar cakap John — kerana semua ulama’ dah jelas bab ni.

Agama Kristian percaya baginda wafat dan kemudian dikebumikan… sebelum hidup semula untuk naik ke syurga menanti masa kedatangan semula. Agama Islam pula percaya baginda tak disalib. Ada orang lain disalib dan at some point, baginda diangkat ke syurga menanti masa kedatangan semula.